[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.11.2008

KOM(2008) 674 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

Udvidelsesstrategi og vigtigste udfordringer 2008-2009

{SEK(2008) 2692} {SEK(2008) 2693} {SEK(2008) 2694} {SEK(2008) 2695} {SEK(2008) 2696} {SEK(2008) 2697} {SEK(2008) 2698} {SEK(2008) 2699}

MEDDELELSE FRA KOMMISSIONENTIL RÅDET OG EUROPA-PARLAMENTET

Udvidelsesstrategi og vigtigste udfordringer 2008-2009

INDLEDNING

Udvidelse er et af EU's vigtigste politiske redskaber. Udvidelse tjener EU's strategiske interesser, hvad angår stabilitet, sikkerhed og konfliktforebyggelse. Udvidelserne har bidraget til at øge velstanden og vækstmulighederne og til at sikre vitale transport- og energiveje og styrket EU’s vægt i verden. I maj 2009 vil EU kunne fejre femårsdagen for 2004-udvidelsen.

Den aktuelle udvidelsesdagsorden omfatter de vestlige Balkanlande og Tyrkiet, der har fået stillet medlemskab af EU i udsigt, når de nødvendige betingelser er opfyldt. Det europæiske perspektiv har bidraget til fred og stabilitet og givet partnerlandene mulighed for at takle store udfordringer, som f.eks. Kosovos uafhængighedserklæring, og samtidig opretholde den regionale sikkerhed. Det er en stor opmuntring til politiske og økonomiske reformer både i de vestlige Balkanlande og i Tyrkiet. Det er i EU’s strategiske interesse at holde gang i denne proces på grundlag af godkendte principper og betingelser. Denne interesse i at sikre stabilitet er endnu mere oplagt i lyset af de seneste udfordringer for stabiliteten i områder øst for EU, herunder i det sydlige Kaukasus.

Tyrkiets strategiske betydning for EU er blevet styrket yderligere på nøgleområder, som f.eks. energisikkerhed, konfliktforebyggelse og konfliktløsning og regional sikkerhed i det sydlige Kaukasus og i Mellemøsten. Landets dialog med EU gennem forhandlinger og de dertil knyttede påbegyndte reformer gør det til en betydelig stabiliserende faktor i en region, der står over for mange udfordringer. Den nuværende sikkerhedssituation i Europa kræver også en konsolidering af stabiliteten og fremme af reformer i de vestlige Balkanlande.

På den baggrund er en konsekvent gennemførelse af den fornyede konsensus om udvidelse, der blev defineret på Det Europæiske Råds møde i december 2006, vigtigere end nogensinde. Denne konsensus er baseret på principperne om konsolidering af forpligtelser, strenge men rimelige betingelser og bedre kommunikation med borgerne kombineret med EU's kapacitet til at integrere nye medlemmer.

EU har taget skridt til at forbedre kvaliteten af udvidelsesprocessen, navnlig i lyset af erfaringerne fra tidligere udvidelser. Der sættes nu på et tidligere stadium større fokus på retsstatsprincipper og god forvaltningsskik. Tempoet for et kandidatlands eller potentielt kandidatlands tilnærmelse til EU afhænger af tempoet for de politiske og økonomiske reformer samt landets evne til fuldt ud at påtage sig de rettigheder og forpligtelser, der følger af medlemskab i overensstemmelse med Københavnerkriterierne.

Det kommende år vil blive afgørende for at takle udfordringerne i de vestlige Balkanlande. Vestbalkans vej mod EU-medlemskab kan fremskyndes, hvis landene opfylder de nødvendige betingelser. Kroatien forventes at gå ind i den afsluttende fase af tiltrædelsesforhandlingerne ved udgangen af 2009, hvis landet har taget de nødvendige forberedende skridt. Yderligere reformer i Den Tidligere Jugoslaviske Republik Makedonien vil bringe landet tættere på EU. For de potentielle kandidatlande vil fremskridt kunne føre til kandidatstatus, når de har vist parathed.

Tiltrædelsesforhandlingerne med Tyrkiet fortsætter i et tempo, der modsvarer reformtempoet i landet samt Tyrkiets opfyldelse af de relevante betingelser. Tyrkiet må nu sætte nyt liv i den politiske reformproces.

Den internationale finanskrise har hidtil kun haft en begrænset direkte virkning på økonomien og den finansielle sektor i de vestlige Balkanlande og Tyrkiet. Den betydelige forværring af underskuddet på de løbende poster i de fleste lande gør dem mere sårbare over for udefra kommende påvirkninger. Både den udenlandske kredit og de udenlandske direkte investeringer vil formodentlig blive mindsket som følge af den globale finanskrise.

Hvad angår Cypern-spørgsmålet, indledte lederne af det græsk-cypriotiske og tyrkisk-cypriotiske samfund forhandlinger om en samlet løsning under FN's auspicier. Kommissionen støtter deres indsats og er klar til at yde teknisk rådgivning om spørgsmål, der falder under EU's kompetence.

Den Europæiske Union er stærkere med stabile, velstående og demokratiske nabolande. Når EU og nabolandene arbejder sammen på basis af fælles værdier og interesser, er de bedre i stand til at takle de udfordringer, de står over for. EU vil ligeledes intensivere sine forbindelser med parterne i den europæiske naboskabspolitik i øst og syd for yderligere at fremme den gensidige sikkerhed og velfærd. Det østlige partnerskab er under forberedelse på samme måde som Barcelonaprocessen; Unionen for Middelhavsområdet vil få stor betydning i den henseende.

Denne meddelelse beskriver de fremskridt, der er gjort, og de vigtigste udfordringer for de lande, der indgår i udvidelsesprocessen. Den gør rede for Kommissionens strategi for at vejlede og støtte deres indsats i det kommende år.

GENNEMFØRELSE AF DEN FORNYEDE KONSENSUS OM UDVIDELSE

Beskrivelse af fremskridt og resterende udfordringer i landene

De vestlige Balkanlande

De vestlige Balkanlande er rykket tættere på EU i det forgangne år, idet regionen har gjort fremskridt – om end ujævne fremskridt – med reformer og med opfyldelsen af de opstillede kriterier og betingelser. Stabiliteten er blevet bevaret i regionen, og situationen var generelt rolig efter Kosovos uafhængighedserklæring og forfatningens ikrafttrædelse. Regionen oplevede fortsat høje vækstrater, bl.a. takket være indenlandske og udenlandske investeringer, det gik fremad med reformerne, og den generelle levestandard blev forbedret. Det regionale samarbejdsråd tog over fra stabilitetspagten og styrkede ejerskabet til det regionale samarbejde i Sydøsteuropa for de direkte involverede lande.

De vestlige Balkanlande står imidlertid stadig over for en række udfordringer, som kan påvirke sikkerheden, stabiliteten og velfærden i regionen. Reformer og forsoning er endnu ikke grundfæstet. I mange af de vestlige Balkanlande skal statsopbygning, konsolidering af institutioner og bedre forvaltningsskik fortsat prioriteres højt. Mange lande savner fortsat en professionel, upartisk og ansvarlig offentlig forvaltning. Håndhævelse af retsstatsprincipper, herunder via en reform af retssystemet og bekæmpelse af korruption og organiseret kriminalitet, er fortsat et vigtigt spørgsmål i regionen. Dialogen mellem de politiske kræfter og paratheden til kompromiser er stadig utilstrækkelig, også når det gælder etnisk relaterede spørgsmål. Der er fortsat uløste naboskabsproblemer. Den gennemsnitlige inflation steg. Underskuddet på de løbende poster er steget betydeligt. Arbejdsløsheden er fortsat høj i nogle lande. Det er nødvendigt med yderligere reformer af beskæftigelsespolitikken og socialpolitikken. De makroøkonomiske udfordringer er større på grund af en mindre gunstig ekstern situation, navnlig den internationale finanskrise.

På landeniveau kan der rapporteres om følgende udvikling.

Kroatiens tiltrædelsesforhandlinger er gået ind i en afgørende fase, hvilket viser hele regionen, at udsigterne til EU-medlemskab er en realitet i overensstemmelse med EU’s engagement, forudsat at de nødvendige betingelser er opfyldt.

I Den Tidligere Jugoslaviske Republik Makedonien er der gjort fremskridt på en række nøgleområder, som det fremgår af Kommissionens meddelelse fra marts 2008[1], navnlig hvad angår reform af retsvæsenet og reform af politiet samt opfyldelse af kravene i stabiliserings- og associeringsaftalen. Voldsomme hændelser og alvorlige uregelmæssigheder plagede imidlertid parlamentsvalget. Det er nødvendigt med en konstruktiv politisk dialog og beslutsom handling for at gennemføre reformer i overensstemmelse med prioriteterne i tiltrædelsespartnerskabet.

Albanien har fortsat gjort fremskridt med vigtige politiske reformer. Interimsaftalen med EU trådte i kraft for to år siden og gennemføres nu stort set smidigt. At overholde retsstatsprincipperne og sikre velfungerende statslige institutioner er imidlertid fortsat en udfordring. Den administrative kapacitet og håndhævelseskapaciteten skal styrkes yderligere.

Der er sket fremskridt med de politiske reformer i Montenegro. Gennemførelsen af interimsaftalen, som trådte i kraft i begyndelsen af dette år, går stort set godt fremad. Den store udfordring er imidlertid at fortsætte reformen af retsvæsenet og grundfæste retsstatsprincipperne. Den administrative kapacitet og håndhævelseskapaciteten skal styrkes yderligere.

Undertegnelsen af stabiliserings- og associeringsaftalen med Bosnien-Hercegovina bekræftede EU’s tilsagn om en europæisk fremtid for landet. Bosnien-Hercegovina begyndte at gennemføre interimsaftalen i juli. Vigtige politiske ledere i begge enheder har imidlertid stillet spørgsmålstegn ved forfatningsmæssige forhold, som blev fastslået i Dayton/Paris-fredsaftalen, hvilket har sat EU-reformerne i stå. Der er en skrøbelig konsensus om vigtige reformprioriteter.

Efter præsident- og parlamentsvalgene har Serbien bekræftet sit engagement, hvad angår en europæisk fremtid baseret på fælles værdier. Stabiliserings- og associeringsaftalen vil blive gennemført, så snart Rådet bekræfter, at Serbien samarbejder fuldt ud med Den Internationale Krigsforbryderdomstol for Det Tidligere Jugoslavien (ICTY). Anholdelsen og retsforfølgelsen af Radovan Karadzic var et stort fremskridt, men processen skal afsluttes. Serbien har vist, at landet har den administrative kapacitet til at gøre betydelige fremskridt mod EU-medlemskab. Reformprocessen er imidlertid blevet forsinket i det forgangne år. En reform af retsvæsenet og bekæmpelse af korruption er fortsat store udfordringer.

Den nye situation i Kosovo[2] har ført til en omstrukturering af den internationale tilstedeværelse. Det skulle lette deployeringen af EULEX, som er ved at blive gennemført. Situationen i Kosovo er et enestående tilfælde, der ikke skaber præcedens. Det Europæiske Råd fastslog, at EU vil være parat til at støtte Kosovos økonomiske og politiske udvikling gennem et klart europæisk perspektiv, i overensstemmelse med regionens europæiske perspektiv. Den forfatning, Kosovo har vedtaget, er i overensstemmelse med europæiske standarder, og der er vedtaget en betydelig mængde vigtig lovgivning. Der er imidlertid fortsat store udfordringer, herunder at styrke institutionerne, grundfæste retsstatsprincippet og fremme dialog og forsoning mellem samfundene.

Tyrkiet

Det forgangne år var præget at store politiske spændinger. Den offentlige anklager anmodede forfatningsdomstolen om at forbyde regeringspartiet på grund af antisekulære aktiviteter. Domstolen endte med at beslutte ikke at efterkomme anklagerens anmodning og idømte i stedet en bøde. Det bidrog til at afværge en alvorlig politisk krise og burde give nye muligheder for at genoptage dialogen og skabe kompromismuligheder mellem de politiske partier.

EU har stærkt fordømt PKK’s terrorangreb, som krævede mange liv. De tyrkiske væbnede styrker gennemførte flere operationer mod PKK-baser i det nordlige Irak.

Tyrkiet har spillet en konstruktiv rolle i regionen og i Mellemøsten gennem et aktivt diplomati. Efter krisen i Georgien foreslog Tyrkiet en platform for stabilitet og samarbejde i Kaukasus for at fremme dialogen mellem landene i regionen. Præsident Abdullah Gül besøgte Jerevan, hvilket var første gang en tyrkisk præsident aflagde besøg siden Armeniens uafhængighed. Tyrkiet gjorde en indsats for at mægle mellem Israel og Syrien og førte en dialog med Iran om landets atomprogram.

Tyrkiets geostrategiske position giver landet en vital rolle i EU’s energisikkerhed, navnlig hvad angår diversificering af energikilderne. Det er vigtigt med et tættere samarbejde mellem EU, Tyrkiet og andre stater i området – både leverandører og transitlande. Eksisterende og kommende rørledningsprojekter er en fordel for alle de lande, de passerer igennem, navnlig for Tyrkiet. En rettidig afslutning af den sydlige gaskorridor gennem en smidig gennemførelse af de planlagte projekter, herunder navnlig Nabucco-rørledningen, er et af EU’s højest prioriterede energiforsyningsprojekter.

Den nuværende regering kom til magten på grundlag af frie og retfærdige valg i juli 2007 med et stærkt mandat til at gennemføre reformer. Regeringen bekræftede sit engagement vedrørende processen for tiltrædelse af EU og dertil hørende reformer og meddelte, at den ville udarbejde en ny forfatning. Der blev opnået visse fremskridt på områder som ytringsfrihed og rettigheder for ikke-muslimske religiøse samfund. Straffelovens artikel 301 blev ændret med henblik på at styrke beskyttelsen af ytringsfriheden. Parlamentet vedtog en ny lov om fonde, der omhandler en række af de problemer, de ikke-muslimske religiøse samfund står over for. Endvidere besluttede regeringen at afslutte Sydøstanatolien-projektet (GAP) om den økonomiske udvikling af Tyrkiets sydøstlige del.

Imidlertid er tiden nu inde til at fremskynde reformerne for at styrke demokratiet og menneskerettighederne, modernisere og udvikle landet og bringe det tættere på EU. Reglerne for politiske partier, forfatningsreformer, ytringsfrihed og kvinders rettigheder kræver særlig opmærksomhed.

Tyrkiets økonomi klarede sig fortsat ret godt, og den makroøkonomiske stabilitet er bevaret på trods af en langsommere vækst i BNP. Den internationale finanskrise har ført til en korrektion af aktivpriser og valuta, uden at det hidtil har haft alvorlige følger for banksektoren. Det betydelige behov for ekstern finansiering gør landet mere sårbart for eksterne påvirkninger. Tyrkiet har nu en velfungerende markedsøkonomi i overensstemmelse med de økonomiske Københavnerkriterier. Landet skulle være i stand til at klare konkurrencepresset og markedskræfterne i EU på mellemlang sigt, forudsat at det fortsætter med at gennemføre sit samlede reformprogram med henblik på at afhjælpe strukturbetingede svagheder. Endvidere er den gensidige økonomiske afhængighed mellem Tyrkiet og EU øget.

Førtiltrædelsesinstrumenter: de vigtigste udfordringer

Kommissionen har gjort fuld brug af sine førtiltrædelsesinstrumenter for at takle vigtige udfordringer som statsopbygning, god forvaltningsskik, retsstatsprincipper og udvikling af civilsamfundet baseret på 2007-udvidelsesstrategidokumentet. Det har allerede givet gode resultater.

Der blev fortsat gjort en indsats for at forbedre kvaliteten af udvidelsesprocessen, bl.a. ved at opstille strenge benchmarks som betingelser for at indlede og afslutte forhandlingskapitler og ved at udarbejde yderligere konsekvensanalyser på vigtige politikområder.

Rådet vedtog Kommissionens forslag til tiltrædelsespartnerskaber og europæiske partnerskaber, der indeholder disse prioriteter. Kommissionen har udbygget den politiske dialog med partnerskaberne som de vigtigste referencedokumenter. Der blev også gjort fremskridt med den økonomiske dialog via førtiltrædelsesmekanismen til overvågning af de offentlige finanser.

Prioriteringerne i partnerskabsaftalerne var retningsgivende for programmering og ydelse af støtte inden for rammerne af instrumentet for førtiltrædelsesstøtte (IPA), hvilket førte til øget støtte til grundlæggende reformer. IPA-støtten udgør 1,4 mia. EUR i 2008. Ud af de 840 mio. EUR, der er øremærket til omstillingsstøtte og institutionsopbygning i de nationale IPA-programmer, bruges 33 % nu til at fremme god forvaltningsskik, fremme administrative reformer og reformer af retsvæsenet, styrke retsstatsprincipperne, støtte bekæmpelse af korruption og organiseret kriminalitet, fremme menneskerettigheder, beskytte mindretal og udvikle civilsamfundet. Via TAIEX og SIGMA[3] kan landene få hurtig bistand fra myndigheder i EU-medlemsstaterne. Bistand på mellemlang sigt til reformerne omfatter twinning-netværk mellem offentlige forvaltninger og støtteordninger til ngo-projekter.

Kommissionen har taget initiativ til at koordinere IPA-støtten med støtte fra internationale finansielle institutioner og andre donorer. Det øger IPA-støttens løftestangsvirkning, hvad angår økonomisk og social udvikling. Der er iværksat en infrastrukturprojektfacilitet med Den Europæiske Investeringsbank (EIB), Den Europæiske Bank for Genopbygning og Udvikling (EBRD) og Europarådets Udviklingsbank (CEB). Det er et vigtigt skridt mod oprettelsen af en investeringsramme for Vestbalkan inden 2010, således som vedtaget af Kommissionen, EIB, ERBD og CEB og godkendt på Det Europæiske Råds møde i juni. Andre initiativer omfatter en facilitet vedrørende energieffektivitet samt et instrument til udvikling af små og mellemstore virksomheder, Den Europæiske Fond for Sydøsteuropa (EFSE). Det er til gavn for titusinder af små virksomheder i hele området.

Overførslen af forvaltningen af førtiltrædelsesstøtte fra Det Europæiske Agentur for Genopbygning til Kommissionens delegationer og kontorer i Beograd, Podgorica, Pristina og Skopje er afsluttet. Agenturet vil blive afviklet den 31. december 2008. Slutmålet er, at partnerlandene selv overtager forvaltningen af støtten, når de har vist, at de er parate.

I juli arrangerede Kommissionen en donorkonference vedrørende den socioøkonomiske udvikling af Kosovo, der resulterede i et samlet tilsagn på 1,2 mia. EUR, heraf næsten 800 mio. EUR fra EU og medlemsstaterne. Denne støtte bør bidrage væsentligt til Kosovos udvikling. Det er vigtigt, at Kosovos regering bakker op om donorbistand ved selv at opfylde sine forpligtelser vedrørende budgetdisciplin, forvaltning af offentlige udgifter og reformer af den økonomiske politik.

Direkte personkontakter har fået særlig opmærksomhed i overensstemmelse med 2007-udvidelsesstrategidokumentet. Aftaler om visumlettelse og tilbagetagelse trådte i kraft med alle implicerede lande i januar 2008, og Kommissionen har indledt en dialog om visumliberalisering med disse lande. I den forbindelse er der udarbejdet køreplaner for visumliberalisering, der fastsætter klare og realistiske benchmarks for ophævelse af visumforpligtelsen. Foranstaltninger, der tager sigte på at fremme de direkte kontakter, omfatter også flere muligheder for mobilitet for studerende under Erasmus Mundus-programmet og flere midler til ungdomsudveksling og partnerskab under programmet "Aktive Unge". Under Tempus-programmet blev der fortsat givet støtte til reformer af højere uddannelse gennem partnerskaber mellem universiteter.

Efter oprettelsen af energifællesskabet er der indledt forhandlinger om oprettelsen af et transportfællesskab med de vestlige Balkanlande med henblik på at undertegne en aftale i løbet af 2009. Der er også gjort fremskridt med gennemførelsen af det fælles europæiske luftfartsområde. På miljøområdet er der ved at blive udarbejdet en ny regional samarbejdsmekanisme for sammen at takle de miljømæssige udfordringer, der er knyttet til førtiltrædelse.

Som svar på den internationale finanskrise er Kommissionen rede til at bistå myndighederne i udvidelseslandene med at forvalte de finansielle og økonomiske følger.

Der er gjort en stor indsats for at støtte regionale samarbejdsinitiativer i overensstemmelse med Thessalonikidagsordenen og de foranstaltninger, der beskrives i Kommissionens meddelelse fra marts 2008. Det nyligt etablerede regionale samarbejdsråd er operationelt. Det står nu over for den udfordring at skulle sikre, at de regionale aktiviteter er effektive, og at de strømlines yderligere. Regionale initiativer, der støttes af Kommissionen, omfatter bl.a. støtte til det regionale samarbejdsråds sekretariat, den regionale offentlige forvaltningsskole, der skal oprettes i Danilovgrad (Montenegro), et nyt initiativ til katastroferisikobegrænsning samt et projekt om genoprettelse af kulturarven og et historiebogsprojekt. Kommissionen støtter også samarbejde i handelsanliggender via CEFTA-sekretariatet. På toldområdet vil bestemmelser om diagonal oprindelseskumulation mellem EU og nogle af de vestlige Balkanlande snart træde i kraft, hvilket vil fremme den regionale handelsintegration[4].

Kommissionen vil indføre en ny finansieringsfacilitet inden for rammerne af IPA for at fremme udviklingen af og dialogen med civilsamfundet. Støtten i henhold til civilsamfundsfaciliteten for 2008 beløber sig til omkring 30 mio. EUR rettet mod kapacitetsopbygning på lokalt niveau. Kommissionen organiserede en stor konference om udvikling af civilsamfundet i Sydøsteuropa i april. Konferencen opmuntrede til dannelse af netværk, udveksling af bedste praksis og opbygning af partnerskaber. Sådanne initiativer fremmer forsoningsprocessen blandt befolkningerne og fremskridt på vej mod EU-medlemskab.

Bedre kommunikation med offentligheden er et nøgleprincip for den fornyede konsensus om udvidelse. Kommissionen fremmer den offentlige debat om udvidelse af EU både i medlemsstaterne og i de lande, der er berørt af udvidelsen, gennem kommunikationstiltag for civilsamfundets organisationer, journalister og ungdommen, bl.a. gennem videoklip, "European Street Footbaal Festival" i Foca og konkurrencen "Enlarge your vision" for unge journalister. Disse initiativer supplerede den kommunikationsindsats, der foregik i medlemsstaterne og i partnerlandene.

UDVIDELSESAGENDAEN I 2008-2009

Hurtigere vej til EU-medlemskab for de vestlige Balkanlande

Det Europæiske Råd i juni 2008 bekræftede sin fulde støtte til det europæiske perspektiv for de vestlige Balkanlande. Det Europæiske Råd understregede, at solide fremskridt med de økonomiske og politiske reformer og opfyldelse af de nødvendige betingelser og krav bør føre til, at de resterende potentielle kandidatlande på Vestbalkan afhængig af deres resultater opnår status som kandidatland med EU-medlemskab som det endelige mål.

Udsigterne til EU-medlemskab har afgørende betydning for stabiliteten, forsoningsprocessen og udviklingen af de vestlige Balkanlande i overensstemmelse med stabiliserings- og associeringsprocessen. Det er i Den Europæiske Unions og hele Europas interesse, at regionen gør så hurtige fremskridt som muligt med de politiske og økonomiske reformer, forsoning mellem befolkningerne og fremskridt hen imod EU-medlemskab. EU bør være parat til at fremskynde deres førtiltrædelsesforberedelser, så snart landene har opfyldt de nødvendige betingelser, og sikre, at regionen fortsat får den politiske og økonomiske behandling på højeste niveau i overensstemmelse med stabiliserings- og associeringsprocessen. Ansvaret for fremskridt hen imod medlemskab ligger dog i sidste instans hos befolkningerne i regionen og deres ledere, da tempoet afhænger af det enkelte lands resultater med gennemførelsen af de nødvendige reformer.

Kommissionen foreslår i denne meddelelse en vejledende køreplan for afslutning af de tekniske forhandlinger med Kroatien ved udgangen af 2009, forudsat at betingelserne er opfyldt. Det forklares nærmere i afsnit 3.2.

Den Tidligere Jugoslaviske Republik Makedonien vil kunne tage yderligere skridt i retning af EU-medlemskab, når Køberhavnerkriterierne er opfyldt og nøgleprioriteterne i tiltrædelsespartnerskabet er opfyldt. Landet skal frem for alt sikre frie og retfærdige valg. Dialogen mellem de største politiske partier og aktører skal forbedres, så institutionerne kan fungere normalt og reformtempoet øges. Kommissionen vil nøje overvåge Den Tidligere Jugoslaviske Republik Makedoniens fremskridt. Der er udestående nøgleprioriteter i partnerskabet, og der skal vises resultater med gennemførelsen af reformer af retsvæsenet, sikring af en upartisk og upolitisk politistyrke, bekæmpelse af korruption på objektiv vis og anvendelse af faglige kriterier ved ansættelser og forfremmelser i den offentlige forvaltning.

En række af de vestlige Balkanlande har oplyst, at de overvejer at indgive ansøgning om EU-medlemskab. Kommissionen minder om, at tilfredsstillende resultater, navnlig med indfrielse af forpligtelser i henhold til stabiliserings- og associeringsaftalen, herunder de handelsrelaterede bestemmelser, er et væsentligt aspekt på vej mod et fremtidigt medlemskab. Ansøgning om medlemskab giver på et vist tidspunkt og efter anmodning fra Rådet anledning til en udtalelse fra Kommissionen, der vurderer, om landet er parat til at gå videre, og en analyse af tiltrædelsens følger for vigtige politikområder.

Albanien skal sikre, at landets parlamentsvalg i 2009 forberedes og gennemføres korrekt. Montenegro skal intensivere reformen af retsvæsenet. Begge lande skal vise flere resultater med gennemførelsen af stabiliserings- og associeringsaftalen, bl.a. ved at forbedre deres administrative kapacitet og håndhævelsesindsatsen og ved at styrke retsstatsprincipperne.

Bosnien-Hercegovina skal snarest opnå den nødvendige politiske konsensus og komme videre med reformerne, navnlig hvad angår større ansvar for regeringsførelsen. Det er nødvendigt med en fælles vision for landets udvikling for at sikre velfungerende institutioner, funktionsdygtige og effektive statslige strukturer og for at kunne tale med en stemme i EU-spørgsmål. Fredsimplementeringsrådet vil senere i denne måned undersøge, om landet er parat til, at den højtstående repræsentants kontor lukkes. Det afhænger af, om der er gjort fremskridt med at opfylde fem specifikke mål[5] og af, om Fredsimplementeringsrådet kommer med en positiv vurdering af den politiske situation baseret på fuld overensstemmelse med Dayton-fredsaftalen. Kommissionen er parat til at støtte Bosnien-Hercegovinas bestræbelser på at opfylde disse betingelser.

Det Europæiske Råd fastslog på sit møde i juni, at Serbien kan sætte mere fart i sin tilnærmelse til EU, herunder opnåelse af kandidatstatus, så snart alle de nødvendige betingelser er opfyldt. Kommissionen skønner, at det burde være muligt at give Serbien kandidatstatus i 2009, hvis disse betingelser er opfyldt, og det i øvrigt er i overensstemmelse med Kommissionens udtalelse. Serbien skal bygge videre på den positive udvikling ved fuldt ud at samarbejde med Den Internationale Krigsforbryderdomstol for Det Tidligere Jugoslavien (ICTY) og intensivere sin reformdagsorden, så der opnås mærkbare fremskridt på de prioriterede områder, herunder en styrkelse af retsstatsprincipper og fremme af de økonomiske og budgetmæssige reformer. Serbien har en central rolle i regionen. Landet opfordres til at indtage en konstruktiv holdning til Kosovos deltagelse i regionale initiativer og internationale fora og til EU’s bestræbelser på at bidrage til fred og stabilitet i de vestlige Balkanlande.

Den socioøkonomiske udvikling i Kosovo har afgørende betydning for befolkningens velfærd og for stabiliteten i hele regionen. Det Europæiske Råd fastslog i juni, at Kosovo som de øvrige vestlige Balkanlande har et klart europæisk perspektiv. EU forventer, at Serbien forholder sig konstruktivt til deployeringen af EULEX og opfordrer Kosovoserberne til at deltage i Kosovos udvikling. Den regelmæssige dialog mellem Kommissionen og Kosovos myndigheder om reformer vil blive intensiveret. Kommissionen vil udnytte alle muligheder for at fremme Kosovos engagement i det regionale samarbejde og opfordrer alle parter til at indtage en konstruktiv holdning i den henseende. Kommissionen vil vurdere, hvordan Kosovos politiske og socioøkonomiske udvikling kan fremmes yderligere, og den vil undersøge, hvordan Kosovo som en del af regionen kan gøre fremskridt hen imod EU-integration inden for rammerne af stabiliserings- og associeringsprocessen. Resultatet af denne analyse vil blive fremlagt i en gennemførlighedsundersøgelse i efteråret 2009.

Gode naborelationer og regionalt samarbejde er fortsat af afgørende betydning for fremskridt i retning af EU-medlemskab og er som sådan en central faktor i stabiliserings- og associeringsprocessen. Næsten alle regionale partnere har uløste bilaterale spørgsmål med deres naboer, herunder grænsestridigheder. Kommissionen vil fortsat overvåge udviklingen i den henseende og opfordrer alle parter til at prioritere løsningen af bilaterale problemer. Det er nødvendigt med en betydelig indsats for at fremme det strafferetlige samarbejde, herunder samarbejdet om undersøgelser af nationale krigsforbrydelser.

De direkte kontakter gør det europæiske perspektiv realistisk for borgerne.

Kommissionen vil nøje overvåge, at aftalerne om visumlettelse gennemføres korrekt. Den vil overvåge gennemførelsen af køreplanerne for visumliberalisering, og den vil støtte landene, så de kan opfylde pejlemærkerne i køreplanerne. Tempoet i visumdialogen vil afhænge af de resultater, der opnås i de enkelte lande. Når et givet land opfylder pejlemærkerne, kan Kommissionen i det konkrete tilfælde foreslå, at visumpligten ophæves i løbet af 2009.

Kommissionen vil også fordoble de midler, der afsættes til stipendieordninger for studerende i de vestlige Balkanlande inden for rammerne af førtiltrædelsesinstrumentet 2009.

Deltagelse i fællesskabsprogrammer og agenturer har vist sig at bidrage positivt til at bringe institutioner og borgere i partnerlandene tættere på EU. Kommissionen vil opfordre støttemodtagere i disse lande til i højere grad at deltage i programmer, der er åbne for dem. Den vil også undersøge mulighederne for at åbne flere programmer for potentielle kandidatlande. Hvad angår fællesskabsagenturer, vil Kommissionen forsøge at tilbyde yderligere muligheder for deltagelse, herunder observatørstatus for alle udvidelseslande ved bestyrelsesmøder eller ekspertgruppemøder. Kommissionen foreslår, at mulighederne og betingelserne for deltagelse forbedres for potentielle kandidatlande. EU skal kunne medfinansiere op til 90 % af landets bidrag til et fællesskabsprogram eller fællesskabsagentur i det første deltagelsesår gennem førtiltrædelsesstøtten. I de følgende år skal dette bidrag falde procentuelt eller i faktiske beløb. Det samlede medfinansieringsniveau for fællesskabsprogrammer, bortset fra programmer vedrørende forskning og udvikling, bør i princippet ligge på omkring 10 % af de nationale førtiltrædelsesprogrammer.

Øget deltagelse af civilsamfundets organisationer i de reformer, der iværksættes i udvidelseslandene, spiller en stor rolle for tempoet og kvaliteten for tiltrædelsesprocessen og for offentlighedens støtte til tiltrædelse. Yderligere projekter vedrørende kapacitetsopbygning og netværksdannelse vil blive finansieret inden for rammerne af den nye civilsamfundsfacilitet, herunder besøgsprogrammet "People 2 people", oprettelsen af tekniske støttekontorer i hvert land i første halvdel af 2009 og støtteordninger for civile partnerskaber på områder som miljø, energieffektivitet, sundhed og sikkerhed på arbejdspladsen samt bekæmpelse af korruption, organiseret kriminalitet og menneskehandel. Inden for rammerne af førtiltrædelsesstøtten vil støtteordninger til partnerskaber med civilsamfundet prioritere områder som kultur, minoriteter og erhvervsorganisationer.

At sikre bred offentlig opbakning er et vigtigt mål for EU’s udvidelsespolitik. Navnlig medlemsstaterne har et ansvar for at fremme offentlighedens forståelse for de udfordringer og fordele, der følger af udvidelse. Partnerlandene skal også tage deres del af ansvaret og over for deres egne borgere forklare, hvilke betingelser der gælder for en tilnærmelse til EU. Kommissionen vil fortsat prioritere udvidelsen i sin kommunikationspolitik og iværksætte yderligere initiativer for at støtte og supplere partnerlandenes bestræbelser ved at stille faktuelle oplysninger til rådighed og opmuntre til debat blandt de vigtigste opinionsdannere.

Fremme af tiltrædelsesforhandlingerne

Kroatien

Tre år efter åbningen af forhandlinger har Kroatien generelt gjort gode fremskridt. 21 ud af 35 kapitler er åbnet, og fire kapitler er blevet foreløbigt lukket[6]. Efter at have øget tempoet de sidste måneder har Kroatien nu opfyldt de gældende åbningsbenchmarks for alle undtagen to kapitler.

Generelt opfylder Kroatien fortsat de generelle betingelser i stabiliserings- og associeringsprocessen. Landet opfylder nu i stort omfang sine forpligtelser ifølge stabiliserings- og associeringsaftalen og er blevet enigt med Kommissionen om en løsning for at afskaffe den diskriminerende beskatning af cigaretter. I de seneste måneder har Kroatien taget vigtige skridt for at forbedre forvaltningen af EU’s førtiltrædelsesmidler, selv om landet stadig konkret skal vise, at forvaltningen er forbedret.

I lyset af de hidtidige fremskridt burde tiltrædelsesforhandlingerne med Kroatien kunne gå ind i slutfasen ved udgangen af 2009, forudsat at Kroatien opfylder alle de nødvendige betingelser. På den baggrund foreslår Kommissionen en vejledende køreplan for afslutning af de tekniske forhandlinger. Denne vejledende køreplan skal tilpasses i forhold til de fremskridt, der gøres med at opfylde betingelserne. Kroatien skal fortsat gøre en stor indsats for at afslutte arbejdet med de benchmarks, der er fastsat i forhandlingskapitlerne. Landet skal fortsætte reformindsatsen, navnlig hvad angår retsvæsenet og den offentlige forvaltning, bekæmpelse af korruption og organiseret kriminalitet, fremme af mindretals rettigheder, herunder flygtninges tilbagevenden, retsforfølgning af krigsforbrydelser og adgang til dokumenter for Den Internationale Krigsforbryderdomstol for Det Tidligere Jugoslavien (ICTY). Kroatien skal også stadig gøre store fremskridt med omstruktureringen af værftsindustrien. Kommissionen vil nøje overvåge, om Kroatien opfylder sine forpligtelser.

Tyrkiet

Nu, hvor Tyrkiet har afværget den politiske krise som følge af sagen ved forfatningsdomstolen mod regeringspartiet, er det nødvendigt at puste nyt liv i den politiske reformproces. Sagen om opløsning af partiet understregede betydningen af at ændre reglerne for de politiske partier for at sikre gennemsigtige finansieringsmekanismer og bringe bestemmelserne om opløsning af partier i overensstemmelse med europæiske standarder og bedste praksis. Det er også nødvendigt at styrke beskyttelsen af borgernes rettigheder uanset deres personlige overbevisning eller politiske tilhørsforhold og indføre en ombudsmandsfunktion. Reformen af retsvæsenet skal fortsættes. Det er nødvendigt med en mere omfattende dialog mellem landets forskellige kræfter for at opbygge en positiv indstilling til reformer.

Det er nødvendigt med yderligere bestræbelser for at fremme kvinders rettigheder og ligestilling, sikre ytringsfriheden og religionsfriheden i praksis, forebygge korruption, styrke de kulturelle rettigheder for alle borgere, styrke den civile kontrol med militæret og bringe lovgivningen om fagforeninger i overensstemmelse med ILO’s og EU’s standarder.

Efter indledningen af forhandlinger mellem lederne af det græsk-cypriotiske og tyrkisk-cypriotiske samfund om en samlet løsning af Cypern-spørgsmålet er det afgørende, at Tyrkiet fortsætter med at støtte en løsning og støtter FN's indsats.

Gode naborelationer er særdeles vigtige. Tyrkiet forventes at sørge for en fuld, ikke-diskriminerende gennemførelse af tillægsprotokollen til associeringsaftalen og gøre fremskridt mod en normalisering af de bilaterale forbindelser med Republikken Cypern. EU vil fortsat følge op på de fremskridt, der gøres i de spørgsmål, der er omfattet af erklæringen af 21. september 2005 i overensstemmelse med Rådets konklusioner af 11. december 2006.

Vedtagelsen af et nationalt program for overtagelse af Fællesskabets regelværk med henblik på prioriteringerne i tiltrædelsespartnerskabet vil være et vigtigt signal om Tyrkiets vilje til at genoptage reformindsatsen. Tiltrædelsesforhandlingerne med Tyrkiet fortsætter i et tempo, der modsvarer reformtempoet i landet samt landets opfyldelse af de relevante betingelser.

***

Den offentlige mening i EU om kommende udvidelser påvirkes af oplevelsen af de foregående udvidelser. Det er vigtigt at lytte til borgerne, tage deres bekymringer alvorligt og informere mere, således at de kan se både fordele og udfordringer klart.

I 2009 er det fem år siden, nye medlemsstater tiltrådte EU, hvilket falder sammen med 20-årsdagen for Berlinmurens fald. I den forbindelse vil det kommende tjekkiske formandskab arrangere en større begivenhed for at fejre femårsdagen for 2004-udvidelsen. Kommissionen vil give sin fulde støtte til denne begivenhed og vil i den anledning fremlægge en analyse af den femte udvidelses følger for EU’s økonomi.

KONKLUSIONER OG HENSTILLINGER

Overstående fører Kommissionen til følgende konklusioner:

1. Udvidelse tjener EU's strategiske interesser, hvad angår stabilitet, sikkerhed og konfliktforebyggelse. Den bidrager til at øge velstand og vækstmuligheder og til at sikre vitale transport- og energiveje og styrke EU’s stilling i verden. Den aktuelle udvidelsesdagsorden omfatter landene på Vestbalkan og Tyrkiet, der har fået stillet medlemskab af EU i udsigt, når de nødvendige betingelser er opfyldt.

2. En konsekvent gennemførelse af den fornyede konsensus om udvidelse som defineret af Det Europæiske Råd i december 2006 er endnu vigtigere i lyset af de seneste udfordringer for stabiliteten i områder øst for EU, herunder i det sydlige Kaukasus.

3. EU har taget skridt til at forbedre kvaliteten af udvidelsesprocessen. Baseret på analysen i 2007-udvidelsesstrategidokumentet sættes der nu på et tidligere tidspunkt større fokus på retsstatsprincipper og god forvaltningsskik, herunder bekæmpelse af korruption og organiseret kriminalitet, administrative og retlige reformer og udvikling af civilsamfundet.

4. Gode naborelationer og regionalt samarbejde er særdeles vigtige områder. En fredelig løsning af stridigheder prioriteres af alle parter.

5. I lyset af de hidtidige fremskridt burde tiltrædelsesforhandlingerne med Kroatien kunne gå ind i slutfasen ved udgangen af 2009, forudsat at Kroatien opfylder alle de nødvendige betingelser. På den baggrund foreslår Kommissionen en vejledende køreplan for afslutning af de tekniske forhandlinger. Denne vejledende køreplan skal tilpasses de fremskridt, der gøres med at opfylde betingelserne. Kroatien skal fortsat gøre en stor indsats for at afslutte arbejdet med de benchmarks, der er fastsat i forhandlingskapitlerne. Landet skal fortsætte reformindsatsen, navnlig hvad angår retsvæsenet og den offentlige forvaltning, bekæmpelse af korruption og organiseret kriminalitet, fremme af mindretals rettigheder, herunder flygtninges tilbagevenden, retsforfølgning af krigsforbrydelser og adgang til dokumenter for Den Internationale Krigsforbryderdomstol for Det Tidligere Jugoslavien (ICTY). Kroatien skal også stadig gøre store fremskridt med omstruktureringen af værftsindustrien. Kommissionen vil nøje overvåge, om Kroatien opfylder sine forpligtelser.

6. Tyrkiet skal fremskynde den politiske reformindsats for at styrke demokratiet og menneskerettighederne, modernisere og udvikle landet og bringe det tættere på EU. Tiltrædelsesforhandlingerne med Tyrkiet fortsætter i et tempo, der modsvarer reformtempoet i landet samt landets opfyldelse af de relevante betingelser. Tyrkiet forventes at sørge for en fuld, ikke-diskriminerende gennemførelse af tillægsprotokollen til associeringsaftalen og gøre fremskridt mod en normalisering af de bilaterale forbindelser med Republikken Cypern.

7. Hvad angår Cypern-spørgsmålet, indledte lederne af det græsk-cypriotiske og tyrkisk-cypriotiske samfund forhandlinger om en samlet løsning under FN's auspicier. Kommissionen støtter deres indsats og er klar til at yde teknisk rådgivning om emner, der falder under EU's kompetence. Kommissionen opfordrer begge ledere til at sikre afgørende fremskridt og opfordrer Tyrkiet til at bidrage til et positivt klima for en sådan samlet løsning.

8. Den Tidligere Jugoslaviske Republik Makedonien skal sikre afholdelse af frie og retfærdige valg, forbedre dialogen mellem de større politiske partier og aktører og opfylde udestående nøgleprioriteter i partnerskabet. Kommissionen vil fortsat nøje overvåge fremskridtene på disse områder.

9. Vestbalkans vej mod EU-medlemskab kan fremskyndes, hvis landene opfylder de nødvendige betingelser. For de potentielle kandidatlande vil fremskridt kunne føre til kandidatstatus, når de har vist parathed i overensstemmelse med de fastsatte procedurer.

10. Gennemførelsen af interimsaftalerne med Albanien, Montenegro og Bosnien-Hercegovina går fremad; retsstatsprincipperne er dog fortsat en stor udfordring, og den administrative kapacitet og håndhævelseskapaciteten skal forbedres yderligere. Navnlig Albanien skal sikre en korrekt forberedelse og gennemførelse af parlamentsvalget i 2009. Montenegro skal gøre en særlig indsats for at fortsætte reformen af retsvæsenet. Bosnien-Hercegovinas politiske ledere skal nå frem til en fælles vision for, i hvilken retning landets udvikling skal gå, de skal tale med en stemme i EU-spørgsmål og internationale spørgsmål og nå frem til konsensus om de vigtige reformer, der er nødvendige for den europæiske integration.

11. Serbien skal bygge videre på den positive udvikling ved fuldt ud at samarbejde med Den Internationale Krigsforbryderdomstol for Det Tidligere Jugoslavien (ICTY) og gennem mærkbare resultater på prioriterede reformområder. Kommissionen skønner, at det burde være muligt at give Serbien kandidatstatus i 2009, hvis disse betingelser er opfyldt, og det er i overensstemmelse med Kommissionens udtalelse om landets parathed.

12. Kosovo har som de øvrige vestlige Balkanlande et klart europæisk perspektiv. I efteråret 2009 vil Kommissionen fremlægge en gennemførlighedsanalyse, der vurderer, hvordan Kosovos politiske og socioøkonomiske udvikling kan fremmes yderligere, og hvordan Kosovo som en del af regionen kan gøre fremskridt hen imod EU-integration inden for rammerne af stabiliserings- og associeringsprocessen.

13. Kommissionen træffer foranstaltninger for at gøre det europæiske perspektiv realistisk for borgerne på Vestbalkan. Hvis benchmarkene i køreplanen for visumliberalisering er opfyldt, kan Kommissionen efter en konkret vurdering af de enkelte lande foreslå, at visumpligten ophæves i løbet af 2009. Stipendieordninger for studerende i de vestlige Balkanlande vil blive fordoblet i 2009. Forhandlinger om oprettelsen af et transportfællesskab med de vestlige Balkanlande med henblik på undertegnelse af en aftale i løbet af 2009 vil fortsætte.

14. Støtte inden for rammerne af instrumentet for førtiltrædelsesstøtte (IPA) vil sætte større fokus på grundlæggende reformer. Det fremgår af det reviderede flerårige vejledende rammebeløb for perioden 2010-2012, som Kommissionen fremlægger i dag. Gennemførelsen af den nye civilsamfundsfacilitet vil fortsætte i 2009. En øget deltagelse fra partnerlande i fællesskabsprogrammer og agenturer vil blive fremmet.

15. Koordinering med internationale finansielle institutioner og andre donorer øger IPA-støttens løftestangsvirkning. Kommissionen vil træffe foranstaltninger for at oprette en investeringsramme for Vestbalkan inden 2010 således som vedtaget af Den Europæiske Investeringsbank, Den Europæiske Bank for Genopbygning og Udvikling og Europarådets Udviklingsbank.

16. Den internationale finanskrise har hidtil kun haft en begrænset direkte virkning i de vestlige Balkanlande og Tyrkiet. Kommissionen er klar til at bistå myndighederne i udvidelseslandene med at forvalte de finansielle og økonomiske følger.

17. I maj 2009 vil EU under det tjekkiske formandskab kunne fejre femårsdagen for 2004-udvidelsen. Kommissionen vil i den anledning fremlægge en analyse af den femte udvidelses følger for EU’s økonomi.

18. Offentlighedens støtte til udvidelsesprojektet er af afgørende betydning. Det er vigtigt, at myndighederne i medlemsstaterne og EU-institutionerne arbejder for at fremme borgernes forståelse af, hvilken betydning udvidelserne har for EU.

BILAG 1

Køreplan for afslutning af tiltrædelsesforhandlingerne med Kroatien

I overensstemmelse med forhandlingsrammerne og konklusionerne fra Det Europæiske Råds møde i december 2006 afhænger tempoet i tiltrædelsesforhandlingerne af, i hvor høj grad Kroatien opfylder de nødvendige betingelser. I overensstemmelse med princippet om egne resultater forudsætter fremskridt i forhandlingerne, at Kroatien gennemfører de nødvendige politiske, økonomiske, lovgivningsmæssige og administrative reformer. Landet skal fortsætte reformindsatsen, navnlig hvad angår retsvæsenet og den offentlige forvaltning, bekæmpelse af korruption og organiseret kriminalitet, fremme af mindretals rettigheder, herunder flygtninges tilbagevenden, retsforfølgning af krigsforbrydelser og adgang til dokumenter i Kroatien for Den Internationale Krigsforbryderdomstol for Det Tidligere Jugoslavien (ICTY) samt omstrukturering af værftsindustrien.

Da disse spørgsmål hænger tæt sammen med tiltrædelsesforhandlingerne, skal Kroatien fremvise konkrete beviser på, at landet opfylder sine forpligtelser ifølge stabiliserings- og associeringsaftalen, at det opfylder de generelle betingelser i stabiliserings- og associeringsprocessen, og at det har forbedret forvaltningen af EU’s førtiltrædelsesmidler.

Åbning af de resterende kapitler:

- Frie kapitalbevægelser

- Offentlige indkøb

- Konkurrencepolitik

- Landbrug og udvikling af landdistrikter

- Fødevaresikkerhed, dyre- og plantesundhedspolitik

- Fiskeri

- Beskatning

- Regionalpolitik

- Retsvæsen og grundlæggende rettigheder

- Retfærdighed, frihed og sikkerhed

- Miljø

- Udenrigs-, sikkerheds- og forsvarspolitik.

Kommissionen foreslår, at tiltrædelseskonferencen gør store bestræbelser på at åbne de resterende kapitler inden udgangen af 2008, forudsat at Kroatien opfylder de nødvendige betingelser, og eventuelle resterende kapitler i begyndelsen af 2009.

Hvad angår benchmarkene for at indlede kapitlet om konkurrencepolitik , skal Kroatien gøre en yderligere indsats, navnlig hvad angår værftsindustrien. Hvad angår kapitlet om retsvæsen og grundlæggende rettigheder , skal Kroatien træffe de sidste foranstaltninger for at opfylde de resterende betingelser i åbningsbenchmarkene.

Foreløbig lukning af de resterende kapitler:

31 kapitler mangler at blive lukket. Lukning vil afhænge af, om Kroatien har opfyldt de fastsatte lukningsbenchmarks.

Kroatien har anmodet om et betydeligt antal overgangsordninger i visse kapitler, hvilket øger behovet for yderligere forhandlinger og derfor kan forsinke den foreløbige lukning af et kapitel.

For at nå den afsluttende fase i tiltrædelsesforhandlingerne ved udgangen af 2009 er det nødvendigt, at Kroatien afslutter sit arbejde med lukningsbenchmarkene i tilstrækkelig god tid for at give mulighed for at lukke kapitler ifølge følgende prioritetsplan:

Prioritetsplan for resten af 2008

- Intellektuel ejendomsret

- Økonomisk og monetær politik

- Transeuropæiske netværk

- Toldunion

Prioritetsplan for første halvdel af 2009

- Etableringsret og fri udveksling af tjenesteydelser

- Selskabsret

- Finansielle tjenesteydelser

- Informationssamfund og medier

- Transportpolitik

- Energi

- Statistikker

- Social-, arbejdsmarkeds- og beskæftigelsespolitik

- Forbruger- og sundhedsbeskyttelse

- Udenrigs-, sikkerheds- og forsvarspolitik

- Finanskontrol

Prioritetsplan for anden halvdel af 2009

- Frie varebevægelser

- Arbejdskraftens frie bevægelighed

- Frie kapitalbevægelser

- Offentlige indkøb

- Konkurrencepolitik

- Landbrug og udvikling af landdistrikter

- Fødevaresikkerhed, dyre- og plantesundhedspolitik

- Fiskeri

- Beskatning

- Regionalpolitik og koordinering af strukturinstrumenter

- Retsvæsen og grundlæggende rettigheder

- Retfærdighed, frihed og sikkerhed

- Miljø

- Finansielle og budgetmæssige bestemmelser

- Institutioner

- Andre emner.

Forudsat at Kroatien fastholder de generelle fremskridt med forberedelserne, vil Kommissionen i løbet af 2009 fremlægge en meddelelse om en finanspakke for Kroatiens tiltrædelse.

Kommissionen anbefaler endvidere, at Rådet nedsætter en teknisk ad hoc-gruppe med henblik på udarbejdelse af tiltrædelsestraktaten på grundlag af tekster fremlagt af Kommissionen. Denne gruppe kan arbejde sideløbende med forhandlingerne og vil derfor kunne begynde at arbejde i første halvdel af 2009. Samtidig skal Kroatien sikre en rettidig adgang til oversættelse af EU’s regelværk på landets officielle sprog.

Den vejledende tidsplan i denne køreplan skal tilpasses i forhold til de fremskridt, Kroatien gør. Kommissionen vil fortsat støtte Kroatien i landets tiltrædelsesforberedelser og fortsat bistå med ekspertise, herunder ved at gøre brug af instrumenter som f.eks. TAIEX og twinning og gennem nøje målrettet finansiel bistand.

Kommissionen vil nøje overvåge, at de forpligtelser, Kroatien har indgået under forhandlingerne, opfyldes, og den vil rapportere om resultaterne. Kommissionen vil gøre regelmæssig brug af peer-evaluering, herunder vedrørende retsstatsprincipper, samt af alle tilgængelige værktøjer.

BILAG 2

Konklusioner om Albanien, Bosnien-Hercegovina, Kroatien, Den Tidligere Jugoslaviske Republik Makedonien, Montenegro, Serbien, Kosovo [7] og Tyrkiet

Albanien

Hvad angår de politiske kriterier , har Albanien fortsat gjort fremskridt på området demokrati og retsstaten. Der er kommet gang i nøglereformer på basis af en konsensus på tværs af partierne. Der skal dog stadig arbejdes for at skabe en tradition for dialog mellem politiske partier og statsinstitutionernes rette funktion. Parlamentsvalget i 2009 skal forberedes ordentligt, så landet kan bevise sin demokratiske modenhed. Albanien skal endnu arbejde på at opbygge sin administrative kapacitet. Trods visse fremskridt er bekæmpelse af korruption og organiseret kriminalitet stadig en større udfordring.

Der er gjort visse fremskridt med demokrati og retsstatsforhold . Albaniens parlament har vedtaget vigtige forfatningsændringer, også om valgreform på grundlag af en bred konsensus mellem de to største partier. Der skal inden parlamentsvalget i 2009 vedtages en ny valglov. Albanien har gjort et vist fremskridt med styrkelse af statens strukturer til at implementere SAA-forpligtelserne og koordinere arbejdet med EU-integration. Dog er der stadig behov for en yderligere styrkelse af kapaciteten og den strategiske planlægning. Inden for offentlig forvaltning skal der gøres en større indsats for at skabe en uafhængig, effektiv og meritokratisk embedsstand. Der forekommer stadig udnævnelser, som er i strid med tjenestemandsloven. Nøglen til fremgang er en komplet overholdelse af bestemmelserne i tjenestemandsloven, også hvad angår karrierestruktur.

Der er sket en vis udvikling med reform af retssystemet . Der er vedtaget vigtige retsakter om retsvæsenets organisation. Domstolsinfrastrukturen er blevet forbedret, men er stadig mangelfuld. Der er brug for en alsidig reformstrategi for retsvæsenet. Vigtige retsakter vedrørende højesterets og anklagemyndighedens funktion er stadig til behandling. Fuldbyrdelse af retsafgørelser, særlig i civilretlige sager, sker fortsat for langsomt. Problemet med sagsophobning består stadig, og domstolsinfrastrukturen er fortsat mangelfuld. Retsvæsenet fungerer stadig ikke godt, og der skal gøres en betydelig indsats til at sikre dets uafhængighed, gennemsigtighed og effektivitet.

Regeringen har fortsat sine bestræbelser for at bekæmpe korruption , hvilket er en nøgleprioritet i det europæiske partnerskab. Der er vedtaget en overordnet korruptionsbekæmpelsesstrategi med tilhørende handlingsplan, men den er ikke gået i gang endnu, og overvågningsmekanismerne skal endnu bedømmes. Der er indført elektroniske procedurer inden for beskatning og offentlige indkøb. Flere embedsmænd er i forbindelse med korruptionsundersøgelser blevet afskediget og i nogle tilfælde arresteret. Der er nu en større forståelse for korruptionsproblemet. Men korruption er stadig udbredt og er et særlig alvorligt problem. Det institutionelle grundlag og koordination mellem de forskellige instanser i bekæmpelsen af korruption er svag. Bekæmpelse af korruption i retsvæsenet er et centralt problem. Der er behov for en tilbundsgående undersøgelse af Gerdec-eksplosionssagen. Der skal endnu gøres en stor indsats i alle henseender, også hvad angår ansvarligholdelse inden for retsvæsenet og gennemsigtighed i finansieringen af politiske partier.

Der er gjort et vist fremskridt på området menneskerettigheder og mindretalsbeskyttelse . Lovgivningen er i almindelighed på plads. Sager om mishandling i forundersøgelsesfasen er blevet indbragt for retten. Der er bygget nye fængsler og centre for varetægtsfængsling. Dog skal der endnu gøres en betydelig indsats for at beskytte menneskerettighederne og retsforfølge menneskerettighedskrænkere. Med hensyn til adgang til domstolene indrømmes der ifølge gældende lovgivning gratis retshjælp, men bestemmelserne anvendes ikke effektivt. De meget ringe forhold i fængslerne, som forværres yderligere ved overbefolkning, giver stadig anledning til dyb bekymring.

Albanien har gjort yderligere fremskridt på området ytringsfrihed . Lovgivningen om mediepolitik er blevet forbedret, men den eksisterende lovgivning skal implementeres bedre. Der er behov for en yderligere indsats til at afkriminalisere ærekrænkelse og at sikre informationsfrihed og uafhængighed for reguleringsmyndigheden for offentlig radio- og tv-virksomhed.

Der findes en lovgivning, som er befordrende for civilsamfundsorganisationer . Der er oprettet en civilsamfundsfond for ngo'er, men de praktiske mekanismer er endnu ikke på plads. Civilsamfundsorganisationerne har stadig kun ringe slagkraft, og deres deltagelse i beslutningsprocesser kræver en yderligere styrkelse.

Der er sket yderligere fremskridt med styrkelsen af kvinders rettigheder . Der er vedtaget ny lovgivning om ligestilling. Der er fastlagt en strategi for forebyggelse af vold i hjemmet, men den er ikke blevet implementeret. Beskyttelsen af kvinder mod alle former for vold er mangelfuld og fortsat et alvorligt problem. Der er sket yderligere fremskridt med børns rettigheder . Strafferetsplejeloven er blevet ændret med hensyn til udnyttelse af børn, men der skal gøres mere for at løse problemet med børnearbejde. Unge kan nu straffes med samfundstjeneste eller sættes under offentligt tilsyn. Skolesøgningen blandt romabørn er steget en smule. Men mangel på ressourcer er stadig en hindring. Der er vedtaget en strategi for social beskyttelse for 2008-2013, dog uden gennemførelsesmekanismer. Støtteordningerne for socialt sårbare grupper og handicappede er fortsat af begrænset nytte. Der er behov for en bedre koordination af statslige instanser. Hvad angår politikken for bekæmpelse af diskrimination, er der sket meget lidt med lovgivningsarbejdet. Stilstand i arbejdet med ændring af arbejdslovgivningen hæmmer en udvikling af den sociale dialog.

Der er sket fremskridt med en konsolidering af ejendomsrettigheder . Den indledende registrering af fast ejendom er næsten afsluttet, og processen med værdiansættelse af ejendom med henblik på vurdering af restitutions- og kompensationskrav er i gang. Uløste ejendomsspørgsmål har undermineret bestræbelserne på at udvikle et fungerende marked for jord og hæmmet potentiellet for udenlandske investeringer.

Albanien har taget skridt til at indfri sine forpligtelser vedrørende beskyttelse af mindretal , navnlig med hensyn til fremme af brugen af mindretalssprog. Der er behov for forbedringer, særlig vedrørende indsamling af pålidelige data om mindretallenes størrelse og situation. Der er taget visse skridt til at forbedre romaernes forhold, særlig med hensyn til optagelse i skoler, men virkningerne af disse foranstaltninger har været begrænsede. Der er brug for en bedre koordination og passende ressourcer til deltagelse i Roma Decade-programmet og gennemførelse af eksisterende strategier. Romamindretallet lever stadig under meget vanskelige forhold og udsættes for diskrimination og har ringe adgang til uddannelse, social beskyttelse, sundhedspleje, bolig og beskæftigelse.

Hvad angår regionale anliggender og internationale forpligtelser , spiller Albanien fortsat en konstruktiv rolle i opretholdelsen af regional stabilitet og fremme af gode forbindelser med andre lande på Vestbalkan og EU-nabolande. Landet deltager aktivt i det regionale samarbejde, herunder det nyoprettede regionale samarbejdsråd og den centraleuropæiske frihandelsaftale. Hvad angår Den Internationale Straffedomstol, er den bilaterale immunitetsaftale med USA ikke på linje med den relevante fælles holdning og EU's retningslinjer.

Albaniens økonomi er vokset i et ret hurtigt tempo. Inflationen er blevet holdt under kontrol, men de eksterne ubalancer er blevet større, og den finanspolitiske linje er blevet lempet. Den makroøkonomiske stabilitet er i vid udstrækning blevet bevaret med støtte i en bred vifte af strukturreformer. Virksomhedernes vilkår er blevet forbedret. Men upålidelig energiforsyning, ringe infrastruktur og en utilstrækkelig håndhævelse af retsstaten og kontraktforpligtelser har fortsat hæmmet den økonomiske udvikling.

Hvad angår økonomiske kriterier , har Albanien gjort yderligere fremskridt i retning af en fungerende markedsøkonomi. Fortsatte strukturreformer og betydelige investeringer i infrastruktur og uddannelse er nødvendig til at sætte økonomien i stand til at modstå konkurrencepresset og markedskræfterne i Den Europæiske Union på længere sigt.

Den politiske konsensus om de grundlæggende principper for markedsorienterede økonomiske politikker og makroøkonomisk stabilitet er blevet opretholdt. Økonomien har klaret sig godt trods et stærkt pres fra stigende fødevarepriser på verdensplan, og forholdene på arbejdsmarkedet er blevet forbedret. Forvaltningen af de offentlige finanser er blevet forbedret med opkrævning af flere skatteindtægter. Privatiseringen af store statsejede virksomheder er skredet frem, og procedurerne for erhvervsregistrering er blevet stærkt forenklet.

Der er taget skridt til at forbedre arbejdskraftens kvalifikationer og fremme investering i infrastruktur, og omstruktureringen af virksomheder er fortsat. Regeringen har intensiveret sin indsats mod korruption og skatteunddragelse. Den finansielle sektor er fortsat sund, og kreditmarkedet er efterhånden mere gennemsigtigt. Konkurrenceforvridningerne som følge af statslige indgreb har været begrænsede.

De makroøkonomiske risici blev imidlertid øget i takt med væksten i underskuddet på betalingsbalancens løbende poster, som i hovedsagen var drevet af øget efterspørgsel efter energi og import af maskiner. Eksporten var fortsat begrænset og langt lavere end importen. På den finansielle side kan nævnes, at kapitaltilstrømningen var relativ ringe. Forsinkelser med en stramning af finanspolitikken bidrog også til at gøre den eksisterende kløft mellem opsparing og investeringer globalt større i betragtning af stigningen i offentlige investeringer i infrastruktur. Den uafsluttede omstrukturering af det tabgivende statsejede elektricitetsselskab udgør fortsat en finanspolitisk risiko.

Den upålidelige energiforsyning var fortsat en hæmsko for den økonomiske udvikling. Økonomiens konkurrenceevne påvirkes fortfarende af mangel på kvalificeret arbejdskraft og af begrænset kapital tillige med ringe infrastruktur. Beskæftigelsen i landbruget er fortsat uforholdsmæssig stor. En ineffektiv skatte- og udgiftspolitik og retshåndhævelse, herunder bekæmpelse af organiseret kriminalitet, har betydet, at der er opstået en stor uformel sektor. Den uformelle sektor udgør fortsat et stort problem, da skattegrundlaget dermed reduceres, og de økonomiske politikkers nyttevirkning undermineres.

Albanien har gjort fremskridt med tilpasning af sin lovgivning, sine politikker og sin kapacitet til europæiske standarder og med indfrielse af forpligtelserne i henhold til interimsaftalen. Der er sket en positiv udvikling på områder som told og konkurrence. På andre områder, f.eks. energi, transport og intellektuel ejendomsret har resultaterne været beskedne. Fremskridt med dyre- og plantesundhedskontrol er stadig en forudsætning for, at Albanien kan drage den fulde fordel af handelsindrømmelserne under stabiliserings- og associeringsaftalen (SAA). Der er behov for en ekstra indsats til at forbedre den administrative kapacitet i forbindelse med andre bestemmelser i SAA, som ikke vedrører handel, og med effektiv gennemførelse af lovgivning.

Der er sket en vis positiv udvikling på området det indre marked , men Albanien skal arbejde på at indfri sine forpligtelser i henhold til SAA. Der er sket fortsatte fremskridt med overtagelse af europæiske tekniske standarder og med akkreditering. Der er registreret visse forbedringer inden for måling og markedstilsyn, men der er stadig behov for en yderligere indsats. Lovgivningen om forbrugerbeskyttelse er blevet forbedret. Der kan ikke rapporteres om fremskridt med hensyn til etableringsret . Der findes fortsat visse restriktioner for de frie kapitalbevægelser .

Der er sket fortsat fremskridt med den administrative kapacitet i toldvæsenet . Infrastrukturen ved grænseovergange er under udbedring. Toldindtægterne har været stigende, og tarifnedsættelserne i henhold til interimsaftalen er sket til tiden. Der skal endnu udformes strategier for informationsteknologi og træning, og der er behov for en yderligere forbedring af infrastruktur og tilpasning til EU-praksis. Der er sket fremskridt med beskatning . Indtægterne af indkomst- og selskabsskat er steget. Skatteopkrævningssatsen er dog lav, særlig på kommunalt niveau. Skatteopkrævningen, kontrolstrategien og den videre tilpasning til EU-lovgivning og -praksis skal styrkes.

Der er fortsat sket fremskridt inden for konkurrence . Konkurrencemyndigheden er blevet yderligere styrket i sit arbejde og har uddelt antitrustbøder i nøglesektorer. Lovgivningen er i det store hele i overensstemmelse med EU-retten, men der skal endnu gøres en indsats med gennemførelsen af den. Albanien har gjort fremskridt med at opfylde sine forpligtelser i henhold til stabiliserings- og associeringsaftalen med hensyn til statsstøtte. Opgørelsen over statsstøtteordninger er nu afsluttet.

Der kan kun rapporteres om begrænsede fremskridt inden for offentlige indkøb . Der er indført e -indkøbsprocedurer, men der er behov for en yderligere lovgivningstilpasning, særlig hvad angår koncessioner og offentlige værker. Kapaciteten hos agenturet for offentlige indkøb er blevet forbedret, men skal styrkes yderligere. Der skal sikres upartiskhed i klageprocedurerne. De gældende procedurer for behandling af klager opfylder ikke internationale standarder. Der er vedtaget ændringer til toldloven, hvad angår intellektuelle ejendomsrettigheder, og en lov om industrielle ejendomsrettigheder. Håndhævelsen af intellektuelle ejendomsrettigheder er dog mangelfuld, og antallet af overtrædelsessager ved domstolene er ringe. Patent- og ophavsretkontorets kapacitet er fortsat svag. Der skal gøres en væsentlig indsats for at indfri interimsaftalens forpligtelser vedrørende intellektuelle ejendomsrettigheder.

Der er konstateret et vist fremskridt med tilnærmelsen til europæiske standarder inden for beskæftigelses- og socialpolitik. Der er iværksat programmer til at fremme jobskabelsen blandt sårbare befolkningsgrupper. Arbejdsinspektoratet er blevet styrket, men dets kapacitet til at håndhæve arbejdstagerrettigheder er begrænset. Arbejdsmiljøstandarderne er fortsat for ringe. Der er sket løbende fremskridt inden for folkesundhed. Der er sket en vis udvikling inden for uddannelse . Budgettet hertil har været i konstant stigning. Der er indført et nyt digitalt centralt registreringssystem for optagelse på universitetet. Mobiliteten for handicappede studerende er blevet forbedret. Skolesøgningen på sekundærtrinnet i landdistrikter er fortsat lav. Der kan registreres et vist fremskridt inden for forskning , men kapaciteten skal styrkes yderligere.

Der kan rapporteres om fremskridt i forbindelse med sektorpolitikker . Hvad angår industri og SMV'er , er der sket fremskridt med gennemførelsen af det europæiske charter for små virksomheder. Der kan rapporteres om et vist fremskridt inden for landbrug , særlig med hensyn til lovgivning og skabelse af strukturer til udvikling af landdistrikter. Lovgivningen om fødevaresikkerhed, dyre- og plantesundhedspolitik er blevet forbedret, men EU-standarderne overholdes kun i begrænset omfang, og der skal gøres en ekstra indsats for at styrke institutionernes kapacitet. Der er sket et vist fremskridt inden for fiskeri med hensyn til inspektion, kontrol og internationalt samarbejde. Retshåndhævelse og gennemførelse kræver yderligere opmærksomhed.

Med hensyn til miljø er der sket fremskridt med horisontal lovgivning, men det tager sin tid at få vedtaget gennemførelses- og håndhævelsesbestemmelser. Den administrative kapacitet inden for politikudformning og -håndhævelse på miljøområdet skal styrkes.

Der kan rapporteres om et vist fremskridt inden for transport . Albanien deltager fortsat aktivt i det sydøsteuropæiske transportobservatorium. Dog er der stadig behov for væsentlige forbedringer i alle transportsektorer.

Der er kun gjort begrænsede fremskridt i energisektoren . Albanien har gjort fremskridt med implementering af EU-lovgivning i overensstemmelse med landets forpligtelser i henhold til energifællesskabstraktaten. Omstruktureringen af elselskabet er fortsat, og der er arbejde i gang til at forbedre dets finansielle stilling. Energisektoren befinder sig dog stadig i en kritisk tilstand. Elforsyningen er ikke garanteret, da produktionskapaciteten er utilstrækkelig til at dække den indenlandske efterspørgsel, og den begrænsede sammenkoblingskapacitet hindrer fortsat import.

Der kan rapporteres om et vist fremskridt i forbindelse med informationssamfundet og medierne . Der er vedtaget ny lovgivning om elektronisk kommunikation og digital signatur og indledt en markedsliberalisering. Lovgivningen er dog endnu ikke på linje med EU-retten, og tilsynsmyndigheden i telesektoren har utilstrækkelig kapacitet. Inden for den audiovisuelle politik er radio- og tv-spredningsmyndighedens administrative kapacitet blevet styrket, men de tekniske ressourcer er fortsat begrænsede. På området finanskontrol blev der vedtaget en ny finanslov. Ansvarligholdelse af ledelsen og finanskontrollen befinder sig dog stadig på et tidligt stadium. Der har været rimelige fremskridt på området statistikker . Det albanske statistiske kontors kapacitet er blevet forbedret. De fleste statistiske klassifikationer er taget i brug på linje med EU-standarder. Tilpasningen er gået nogenlunde godt frem.

På området retlige anliggender, frihed og sikkerhed er der gjort et vist fremskridt på de fleste områder, om end ikke lige jævnt overalt. Der er behov for yderligere forbedringer generelt. Med hensyn til visum er der et pålideligt folkeregister og adressesystem under oprettelse til at forbedre dokumentsikkerheden. Udlændingeloven er nu vedtaget. Tilbagetagelsesaftalen mellem EF og Albanien har været i kraft siden 2006. Visumlempelsesaftalen mellem EF og Albanien er trådt i kraft, og der er indledt en dialog om visumliberalisering. Der vil skulle indføres biometriske pas på linje med EU-standarderne. Visumordningen er endnu ikke i overensstemmelse med EU-standarderne.

En ny lov om grænseforvaltning, bedre infrastruktur og samarbejde mellem håndhævelsesinstanser har bidraget til at forbedre grænsekontrollen . Den integrerede grænseforvaltningsstrategi er under implementering. Der mangler dog stadig personale og uddannelsestiltag for grænsepolitiet. Samarbejdet på tværs af grænserne skal forbedres. Der kan ikke rapporteres om større fremskridt inden for asylpolitikken . Revisionen af lovgivningen med henblik på tilnærmelse til EU-standarderne er endnu ikke afsluttet. Implementeringskapaciteten er fortsat svag, og samarbejdet mellem håndhævelsesinstanser skal styrkes. Der kan rapporteres om et vist fremskridt inden for migration . Der er oprettet en central udsendelses- og tilbagetagelsesenhed til at føre tilsyn med regionale tilbagetagelsescentre. Migrationskontrollen ved grænserne er mere effektiv, men der er endnu brug for en større indsats.

Der er gjort fremskridt i kampen mod hvidvaskning af penge . Lovgivningen og samarbejdet mellem banker og finansieringsinstitutter om hvidvaskning af penge er blevet forbedret. Dog er der problemer med kapaciteten til at konfiskere aktiver. Efterforskningsressourcerne skal forøges, og samarbejdet mellem håndhævelsesinstanser og disses kapacitet skal forbedres.

Der kan kun meldes om begrænset fremskridt med bekæmpelsen af narkotika, og narkotikahandel er fortsat et alvorligt problem. Retsforfølgning i narkotikasager er hyppigere forekommende. Der er bygget bedre infrastruktur til oplagring i forundersøgelsesfasen af beslaglagt narkotika. Dog er der behov for en beslutsom indsats, for at der kan opnås tilstrækkelige resultater på dette område, og metoder og udstyr til sporing ved grænserne skal forbedres.

Der er registreret fremskridt med politiarbejdet på basis af den nye lov om politiet. Gennemførelsen af den strategiske aftale med Europol og den sydøsteuropæiske politisamarbejdskonvention er påbegyndt. Ledelsen inden for politiet bør dog forbedres såvel som personalesituationen, uddannelsestiltagene og de interne kontrolstrukturer. Der skal sættes mere ind på at udarbejde pålidelige statistikker over kriminalitet.

Der er kun registreret begrænset fremskridt med bekæmpelse af organiseret kriminalitet , som fortsat er et alvorligt problem, der påvirker retsstaten og erhvervsmiljøet. Der er vedtaget en national strategi for bekæmpelse af organiseret kriminalitet. De relevante retsregler er blevet forbedret. Samarbejdet med Interpol er blevet forbedret, så der nu har kunnet gennemføres en række internationale arrestordrer. Indsatsen mod organiseret kriminalitet hæmmes imidlertid af korruption og for ringe vidnebeskyttelse. Samarbejdsproblemer mellem politi og anklagemyndighed betyder fortsat, at efterforskningen bliver mindre effektiv.

Der er vedtaget en strategi for bekæmpelse af menneskehandel . Der skal endnu gøres meget, særlig med hensyn til vidnebeskyttelse. Større politisk vilje og bedre koordination er en forudsætning for en effektiv gennemførelse af strategien, særlig hvad angår beskyttelse af ofre for menneskehandel. Albanien er et væsentligt oprindelsesland for menneskehandel, både hvad angår seksuel udnyttelse af kvinder og piger og tvangsarbejde. Handel med kvinder og børn internt i landet er et mere hyppigt forekommende fænomen.

Der er gjort gode fremskridt med beskyttelse af personoplysninger . Lovgivningen er nu på plads, og der er udpeget en uafhængig datatilsynsmyndighed. Den har imidlertid brug for passende ressourcer for at kunne opfylde sit mandat.

Bosnien-Hercegovina

Bosnien-Hercegovina har gjort begrænsede fremskridt med opfyldelsen af de politiske kriterier som omhandlet i det europæiske partnerskab. Efter en positiv udvikling på fire nøgleområder, som Kommissionen og Rådet udstak i 2005[8], blev stabiliserings- og associeringsaftalen (SAA) undertegnet i juni 2008. Manglende konsensus om hovedelementerne i statsopbygningen, hyppige angreb på Dayton/Paris-fredsaftalen og provokerende retorik har hæmmet institutionernes handleevne og sinket reform. Det er af stor betydning for landets videre fremskridt mod Den Europæiske Union, at de politiske ledere i landet ser på samme måde på, hvordan landet skal styres, på centrale EU-relaterede reformer og er i stand til at tale med én stemme om EU-anliggender og internationale spørgsmål. Bosnien-Hercegovina vil også skulle arbejde videre på at opbygge sin administrative kapacitet, særlig på statsniveau, og sætte kraftigere ind mod korruption.

Det er, hvad angår demokrati og retsstaten , ikke helt tilfældet med skabelse af mere funktionelle og effektive statsstrukturer, og arbejdet omkring forfatningsreform har stået stille. Bosnien-Hercegovinas regeringssystem involverer fortsat fremmed tilstedeværelse. Det er en forudsætning for lukningen af Den Høje Repræsentants kontor, at Bosnien-Hercegovina gør fremskridt med at indfri en række specifikke krav[9].

Kommunevalget i oktober 2008 forløb efter internationale standarder. Der er sket et vist fremskridt med at gøre Bosnien-Hercegovinas parlamentsforsamling mere effektiv. Forsamlingen vedtog i første halvår 2008 en række vigtige love på grundlag af det europæiske partnerskab, men det politiske klima har hæmmet arbejdet, fordi der systematisk stemmes efter etnisk tilhørsforhold, og fordi der mangler administrative ressourcer. Hvad angår regeringen på statsniveau, har en konsensus om europæisk integration hjulpet til at holde gang i lovgivningsarbejdet. Reformerne har imidlertid stagneret i de seneste måneder. Interne spændinger og fragmenterede og ukoordinerede beslutningsprocesser mellem stat og enheder er fortsat en hindring for en effektiv arbejdsgang i regeringen på statsniveau. Manglende politisk vilje og kapacitetsproblemer i regeringen og parlamentet bevirker fortsat forsinkelser i lovgivningsprocessen. Direktoratet for europæisk integration spiller stadig en vigtig rolle i fremme af europæisk integration, men det mangler ressourcer til personale og påvirkes af det problematiske politiske klima. Der er ikke for nylig foretaget nogen folketælling, hvilket er et alvorligt handicap i den politiske planlægning for Bosnien-Hercegovina som helhed.

Der er gjort et vist fremskridt på området offentlig forvaltning , men der er stadig behov for en ekstra indsats. Koordinatoren for reform af den offentlige forvaltning er blevet styrket. Strategien for reform af den offentlige forvaltning, som er en nøgleprioritet i det europæiske partnerskab, er under gennemførelse. Fonden for reform af den offentlige forvaltning er trådt i funktion. Koordinationen mellem de forskellige instanser i den offentlige tjeneste på stats- og enhedsniveau er blevet forbedret, idet begge nu inddrages i flere bredt anlagte uddannelsesordninger. Dog er der endnu behov for en støt indsats til at forhindre politisk indblanding, til at begrænse den rolle, som etnisk baggrund spiller ved udnævnelser, og til at skabe en professionel og effektiv offentlig tjeneste baseret på fortjeneste og kompetence. Processen med udformning af loven om statsejendom, som er en forudsætning for lukning af den høje repræsentants kontor, har været meget langsom. Udnævnelsen af de fire statsombudsmænd og overførslen af ombudsmændenes beføjelser til statsniveau er blevet forsinket.

Bosnien-Hercegovina har gjort fortsatte fremskridt med forbedring af retssystemet . Der er vedtaget en national strategi for udvikling af retsvæsenet, som sigter mod at styrke retssystemets uafhængighed, ansvarlighed, effektivitet, professionalisme og harmonisering. Det øverste domstols- og anklageråd bestræber sig fortsat på at forbedre forholdene i retsvæsenet. Fragmenteringen af retssystemet og den komplekse lovgivning hæmmer dog fortsat retsvæsenets funktion. Der er stadig problemer med retsforfølgning af organiseret kriminalitet og krigsforbrydelser i enhederne og kantonerne. Der skal arbejdes videre på at sikre retssystemets uafhængighed, ansvarlighed og effektivitet. De statslige retsinstansers beføjelser og kompetence til at operere frit i Republika Srpska er blevet angrebet af Republika Srpskas regering, hvilket er yderst bekymringsværdigt.

Bosnien-Hercegovina har gjort meget begrænset fremskridt med bekæmpelse af korruption , som stadig er udbredt og udgør et alvorligt problem. Den nationale strategi for bekæmpelse af korruption gennemføres ikke ordentligt. Der er kun faldet dom i meget få korruptionssager. Gennemsigtighed i den offentlige forvaltnings virksomhed hæmmes af politisk pres på offentlige institutioner for ekstern revision og på "vagthunde" mod korruption. Bosnien-Hercegovina skal engagere sig mere i en beslutsom indsats mod korruption.

Der er gjort begrænsede fremskridt med menneskerettigheder og beskyttelse af mindretal . Bosnien-Hercegovina har ratificeret alle større FN- og internationale menneskerettighedskonventioner, herunder i juli 2008 den reviderede europæiske socialpagt. Dog skal man være mere opmærksom på de praktiske aspekter af de internationale menneskerettighedskonventioner. I flere tilfælde er beslutninger truffet af Bosnien-Hercegovinas forfatningsrets menneskerettighedskommission ikke blevet korrekt gennemført.

Der er sket et vist fremskridt med løsning af spørgsmål vedrørende civile og politiske rettigheder . Der er taget skridt til at støtte en udvikling af civilsamfundet . Oprettelsen af civilsamfundsstyrelsen er en positiv udvikling, men civilsamfundsorganisationerne er generelt fortsat svage, og de skal inddrages mere i beslutningsprocessen. Der er skaffet midler til fængselsbyggeri på statsniveau. Der findes endnu ikke nogen fælles praksis med hensyn til strafferetlige sanktioner mellem stat og enheder. Mishandling af indsatte er fortsat et problem. Retsforfølgning af bødler er ikke udbredt. Adgang til domstolene i civil- og strafferetlige sager er stadig et problematisk spørgsmål, og lighed for loven garanteres ikke altid.

Statens og enhedernes forfatning garanterer ytringsfrihed og mediefrihed, forsamlings- og foreningsfrihed og trosfrihed. Der er dog ikke sket meget mere på disse områder, og der er behov for en bedre gennemførelse af eksisterende lovgivning. Føderationsloven om offentlig radio- og tv-virksomhed er vedtaget, men der skal stadig foretages en harmonisering med den relevante lovgivning på statsniveau. Al lovgivning på dette område vil skulle gennemføres korrekt, hvis denne nøgleprioritet i det europæiske partnerskab skal kunne opfyldes. Der har været forsøg på at berøve det offentlige radio- og tv-spredsningssystem finansielle ressourcer. Der har været endnu flere tilfælde af fysiske overgreb på journalister og redaktører.

Der har været begrænset fremskridt på området økonomiske og sociale rettigheder . Der skal fortsat arbejdes på at beskytte kvinder mod alle former for vold. Der findes nu en handlingsplan vedrørende børn , men der er stadig problemer med hensyn til sundhed, social beskyttelse, uddannelse og vold mod børn i hjemmet. Skævheder i de sociale velfærdssystemer er til stor skade for udsatte befolkningsgrupper , herunder sindslidende. Ratifikationen af den reviderede europæiske socialpagt er undervejs, men det komplicerede regeringssystem og den fragmenterede lovgivning er dog stadig en hæmsko for arbejdsmarkedsdialog på tværs af landet. Der er registreret fortsatte fremskridt med ejendomsrettigheder og reform af jordforvaltningen. Mandatet for kommissionen for tvangsfordrevne og flygtninges ejendomskrav er blevet forlænget til behandling af de sidste sager om tilbagelevering af ejendom. Bosnien-Hercegovinas lovgivning beskytter økonomiske og sociale rettigheder, men den anvendes generelt ikke.

Der er gjort et vist fremskridt i forbindelse med kulturelle rettigheder og mindretals rettigheder . Det statslige råd for nationale mindretal er oprettet, og et nationalt mindretalsråd er trådt i funktion i Republika Srpska. Der vil skulle tages yderligere skridt til at forbedre gennemførelsen af lovgivning om nationale mindretal, og forfatningen på statsniveau vil skulle ændres, således at mindretal får adgang til alle politiske hverv. Et problem er fortsat skolernes opdeling af børnene efter etnisk tilhørsforhold. Bosnien-Hercegovina deltager i initiativet for tiåret for roma -integration (Decade of Roma Inclusion) 2005-2015. Der findes en handlingsplan for romaernes adgang til bolig, sundhedsydelser og beskæftigelse tillige med en koordinationsordning. Romamindretallet lever dog stadig under meget vanskelige forhold og udsættes for diskrimination og har ringe adgang til uddannelse, social beskyttelse, sundhedspleje, bolig og beskæftigelse. Da romaerne ikke er optaget i folkeregistret, berøves de fortsat deres grundlæggende sociale og økonomiske rettigheder.

Hvad angår flygtninge og internt fordrevne personer , er der registreret yderligere forbedringer i sikkerhedssituationen, men der er ikke gjort meget mere for at forbedre den socioøkonomiske integration af tilbagevendte personer.

Bosnien-Hercegovina har med hensyn til regionale spørgsmål og internationale forpligtelser fortsat deltaget aktivt i regionale samarbejdsinitiativer, herunder det regionale samarbejdsråd, hvis hovedkvarter blev åbnet i Sarajevo i 2008, og CEFTA. Bosnien-Hercegovinas samarbejde med ICTY, som er en nøgleprioritet i det europæiske partnerskab, har fortsat været tilfredsstillende. Hvad angår Den Internationale Straffedomstol, er den bilaterale immunitetsaftale med USA ikke på linje med den relevante fælles EU-holdning og EU's retningslinjer. Bosnien-Hercegovina er stadig underkastet tilsynsproceduren, hvad angår landets forpligtelser og tilsagn i tilslutning til dets medlemskab af Europarådet.

Bosnien-Hercegovinas forbindelser med nabolandene har alt i alt været gode, men der er sket meget lidt med løsning af udestående problemer, som f.eks. handels- og grænsetvister med Kroatien og Serbien.

Bosnien-Hercegovinas økonomi har været i hurtig vækst. Den makroøkonomiske stabilitet er blevet svækket på grund af et øget underskud over for udlandet, højere inflation og en ekspansionistisk finanspolitik. Den vedvarende høje arbejdsløshed og den ringe erhvervsfrekvens i landet er fortsat kilde til bekymring sammen med de afvigende reformtendenser enhederne imellem.

Hvad angår de økonomiske kriterier , har Bosnien-Hercegovina gjort ujævne fremskridt på vejen mod at blive en fungerende markedsøkonomi. Yderligere omfattende reformbestræbelser må fortsættes beslutsomt for at sætte landet i stand til at modstå konkurrencepresset og markedskræfterne i EU på længere sigt.

Der er sket en vis udvikling med opnåelse af konsensus om grundprincipperne for den økonomiske politik, og samarbejdet mellem enhederne på det økonomipolitiske område er blevet forbedret. Vedtagelsen i begyndelsen af september af loven om det nationale finansråd og indvielsen af rådet i henhold til den nye lov er at betragte som et tilsagn om forbedret finanspolitisk koordination. Der blev nået til enighed om fordelingen af indirekte skatter. "Currency board"-arrangementet har fungeret gnidningsløst, og der er som helhed finansiel stabilitet til trods for de flygtige forhold på verdensplan og den kraftige stigning i den indenlandske långivning. Nogle arbejdsmarkedsindikatorer har bedret sig. Den høje selskabs- og indkomstskattesats i føderationen er blevet nedsat, og der er taget lovgivningsmæssige skridt til at hindre dobbeltbeskatning i landet.

Erhvervsklimaet er blevet forbedret en smule på områder som erhvervsregistrering, konkursprocedurer og jordregistrering. SMV-sektoren har fået bedre adgang til finansiering. De udenlandske direkte investeringer voksede stærkt i 2007 som følge af store privatiseringer i Republika Srpska og dækker nu helt underskuddet på de løbende poster. Opgraderingen af fysisk kapital er taget til, ligeledes støttet af hurtigt voksende offentlige investeringer i Republika Srpska.

Den finanspolitiske slækkelse, som begyndte i 2006, er fortsat i 2007 og 2008. I føderationen er de finanspolitiske risici blevet større som følge af omfattende tilsagn om sociale udgifter trods faldende budgetindtægter. Lønpolitikken for den offentlige sektor er desuden blevet lempet på alle forvaltningsniveauer med lønforhøjelser og pristalsreguleringsmekanismer, som har svækket den finanspolitiske bæredygtighed og den private sektors konkurrenceevne. Omstruktureringen og afviklingen af statsejede virksomheder er skredet langsomt frem med meget beskedne privatiseringstiltag i føderationen. Arbejdsløsheden er fortsat meget høj.

Omstillingen af produktionsstrukturen til virksomhed med større værditilvækst er fortsat tøvende. Den svage produktionskapacitet og strukturbetingede stivheder – høje socialsikringsbidrag, fordrejede lønfastsættelsesordninger, store og lidet målrettede sociale overførsler og ringe arbejdskraftmobilitet – hæmmer jobskabelsen. Erhvervsmiljøet påvirkes stadig af en ineffektiv administration. Et svagt regelværk, en mangelfuld skatte- og udgiftspolitik og en ineffektiv retshåndhævelse, herunder bekæmpelse af korruption og organiseret kriminalitet, har betydet, at der er opstået en stor uformel sektor. Det er fortsat et stort problem, da skattegrundlaget dermed reduceres og de økonomiske politikkers nyttevirkning undermineres.

Bosnien-Hercegovina har gjort et vist fremskridt med tilpasningen af lovgivningen og politikker til europæiske standarder . Gennemførelsen af toldbestemmelserne i interimsaftalen, som trådte i kraft den 1. juli 2008, er generelt forløbet på tilfredsstillende måde. Bosnien-Hercegovinas administrative kapacitet skal dog styrkes, og landet vil skulle forbedre sine resultater med gennemførelsen af SAA.

Bosnien-Hercegovina har gjort et vist fremskridt med indfrielsen af prioriteterne i det europæiske partnerskab på området det indre marked . Hvad angår de frie varebevægelser , har udviklingen være beskeden inden for standardisering, certificering og markedstilsyn. Der er behov for en vedvarende indsats for tilnærmelse af lovgivning til EU-retten på dette område og for at udvikle den nødvendige administrative kapacitet. Loven om lægemidler og medicinske anordninger er nu vedtaget, hvilket vil bidrage til at skabe et enhedsmarked i Bosnien-Hercegovina for denne sektor. Rådet for forbrugerbeskyttelse er nu fuldt ud funktionsdygtigt.

Udviklingen med hensyn til tjenesteydelser, etableringsret og selskabsret har været beskeden. Der er sket større fremskridt med erhvervsregistrering. Der er imidlertid ikke sket fremskridt med etablering af et enkelt banktilsynsorgan på statsniveau eller med vedtagelse af lovgivning på statsniveau om leasing og forpligtelser.

Der har ikke været nogen nævneværdig udvikling på området frie kapitalbevægelser , men Bosnien-Hercegovina er godt på vej med forberedelserne. Udviklingen har også været positiv på toldområdet , både med hensyn til lovgivningstilpasning og administrativ kapacitet. Der vil nu skulle fastlægges toldstrategier – særlig for træning, informationsteknologi og andre områder. Der er også sket fremskridt med indfrielse af prioriteterne i det europæiske partnerskab vedrørende beskatning . Der blev i september 2008 indviet et nationalt finansråd. Momsoppebørslen er blevet forbedret som følge af voksende erhvervsaktivitet og en stigning i antallet af momsregistrerede.

Hvad angår konkurrence , har Bosnien-Hercegovina gjort et vist fremskridt med antitrustkontrol. Konkurrencerådet har udvidet sine aktiviteter, men der er dog ikke sket nogen yderligere tilnærmelse af lovgivning til EU-retten. Der er intet sket inden for statsstøtte, og man afventer endnu vedtagelse af lovgivning og oprettelse af en operationelt uafhængig myndighed for overvågning af statsstøtte. Der har været begrænset fremskridt på området offentlige indkøb . Det kan endnu ikke garanteres, at procedurerne for offentlige indkøb gennemføres korrekt i landet som helhed. Der er gjort meget begrænset fremskridt med håndhævelsen af intellektuelle ejendomsrettigheder . Lovgivningen er ufuldstændig, og gennemførelseskapaciteten skal styrkes.

Der er gjort begrænsede fremskridt med social- og beskæftigelsespolitikken . Koordinationen og strategisk planlægning inden for folkesundhedssektoren er blevet forbedret. Der er etableret en sundhedsministerkonference, som træder sammen med regelmæssige mellemrum. Der er taget visse initiativer til at gennemføre WHO-rammekonventionen, men flere sådanne er stadig påkrævet. Lovgivningen og politikken på det sociale område og for beskæftigelsen er fortsat yderst usammenhængende. Landet er i institutionel henseende opbygget på en sådan måde, at det er yderst vanskeligt at sikre den nødvendige koordination.

Der er gjort et vist fremskridt med indførelse af europæiske standarder inden for uddannelse . Koordinationen mellem 14 undervisningsministerier i landet er blevet en smule bedre efter etableringen af en ministerkonference. Der er på statsniveau vedtaget en lov om erhvervsuddannelse. Bosnien-Hercegovina har også taget yderligere skridt til at gennemføre Bolognareformerne. Harmoniseringen af lovgivningen på enheds- og kantonniveau er dog endnu ikke færdig, og gennemførelsen er ujævn på tværs af landet. Hvad angår forskning, er proceduren for associering af Bosnien-Hercegovina med 7. rammeprogram for forskning gået i gang, hvilket burde øge forskningsmulighederne med EU-partnere. Ikke desto mindre er der behov for en betydelig indsats for at øge landets forskningskapacitet.

Bosnien-Hercegovina er relativ langt fremme med sine forberedelser til medlemskab af WTO , men det skal gøre en ekstra indsats, hvis det hurtigt skal kunne tiltræde.

Bosnien-Hercegovina har gjort et vist fremskridt med overtagelse af europæiske standarder inden for flere sektorpolitikker . Der har været begrænset fremskridt på området industri og små og mellemstore virksomheder (SMV'er). Der findes ingen landsdækkende SMV-strategi. Det samme gælder en industripolitisk strategi.

Der er sket et vist fremskridt med tilnærmelse til EU-politik inden for landbrug og fiskeri . Loven på statsniveau om landbrug, fødevarer og udvikling af landdistrikter er nu vedtaget. Der er til gengæld ikke sket noget med oprettelse af landbrugsministeriet på statsniveau. Der er indtruffet forsinkelser med udformningen af en alsidig landbrugsstrategi. Der er gjort begrænset fremskridt på området fødevaresikkerhed og dyre- og plantesundhedspolitik. Situationen er stadig problematisk, fordi der mangler menneskelige og finansielle ressourcer, og fordi koordinationen er dårlig mellem tjenesterne på stats- og enhedsniveau. Bosnien-Hercegovinas forberedelser på miljøområdet befinder sig fortsat på et indledende stadie. Der er endnu ikke vedtaget en miljølov på statsniveau, som kunne danne rammen om landsdækkende, harmoniseret miljøbeskyttelse, og der er endnu ikke oprettet et statsligt miljøagentur.

Bosnien-Hercegovina har gjort gode fremskridt i transportsektoren , både med hensyn til styrkelse af institutioner og tilpasning af lovgivning. Der kan registreres en udvikling af de transeuropæiske transportnet, men der er stadig behov for grundlæggende reformer og lovgivningstilpasning i forbindelse med jernbaner. Landet deltager fortsat aktivt i det sydøsteuropæiske transportobservatorium. Markedet for kommercielle flyselskaber er blevet åbnet efter ratifikationen af aftalen om det fælles europæiske luftfartsområde. Aftalen vil dog skulle anvendes konsekvent. Der skal gøres en yderligere indsats for at fuldføre omdannelsen af de institutionelle rammer og skabe grundlag for markedsåbning inden for alle transportformer.

Der er gjort begrænset fremskridt på energiområdet . Som part i energifællesskabstraktaten skal Bosnien-Hercegovina implementere den relevante EU-lovgivning på energiområdet, men det halter dog stærkt bagefter på en række energirelaterede områder. Forsinkelserne gælder særlig reformerne i gassektoren. I elektricitetssektoren er transmission blevet udskilt (unbundled), og den uafhængige systemoperatør (ISO) og transmissionsselskabet (Transco) er nu etableret. Udviklingen vedrørende Transco, særlig Republika Srpskas plan om at opsplitte selskabet efter enhed, kan udgøre en fare for det fremskridt, der er opnået i elsektoren. Der findes ingen alsidig energistrategi.

Bosnien-Hercegovina har gjort et vist fremskridt på området informationssamfundet og medierne . Føderationsloven om offentlig radio- og tv-virksomhed er nu vedtaget, og de retlige rammer for offentlig radio- og tv-virksomhed i Bosnien-Hercegovina er således på plads, selv om der endnu skal foretages en tilpasning til den relevante lovgivning på statsniveau. Kommunikationstilsynsmyndighedens uafhængighed er yderligere blevet undermineret på grund af nye personalelønregler og problemer med udnævnelse af en generaldirektør. Der er intet sket med etablering af et informationsagentur på statsniveau. Der er gjort begrænsede fremskridt på området finanskontrol .

Der er gjort nogle fremskridt på det statistiske område. Samarbejdsaftalen mellem landets statistiske kontorer på stats- og enhedsniveau fungerer imidlertid endnu ikke korrekt. På grund af politisk uenighed er der endnu ikke truffet beslutning om, at der skal afholdes en folketælling i 2011. Der er behov for en kraftig indsats for at få oprettet et effektivt statistiksystem i Bosnien-Hercegovina, som er foreneligt med EU's standarder.

På området retlige anliggender, frihed og sikkerhed er der fortsat gjort fremskridt med visumforvaltning, grænseforvaltning, asyl og migration . Dog skal der sættes ind på yderligere forbedringer på disse områder. Visumlempelsesaftalen mellem EF og Bosnien-Hercegovina trådte i kraft i januar 2008. Der er en dialog i gang med Europa-Kommissionen om en visumliberalisering. Der er taget yderligere skridt til indførelse af biometriske pas. Der er imidlertid behov for en forbedring af person-id-beskyttelsessystemet (CIPS), bl.a. med en sikker og effektiv forvaltning af systemet. Der er vedtaget en ny strategi for integreret grænseforvaltning. I juli 2008 blev der oprettet en statslig grænseforvaltningskommission, som skal tage sig af den integrerede grænseforvaltning og gennemførelse af strategien. Der er nu brug for et yderligere initiativ til at forbedre samarbejdet mellem de forskellige myndigheder ved grænsen. Der er gjort yderligere fremskridt med etablering af et fungerende asylsystem. Der er sket en vis udvikling med hensyn til migration. Der blev i maj åbnet et midlertidigt asylcenter for ulovlige migranter, men den nye migrationsstrategi er endnu ikke på plads. Bosnien-Hercegovina anvender tilbagetagelsesaftalen med EF, som trådte i kraft i januar 2008, korrekt.

Der er gjort begrænset fremskridt i forbindelse med forhindring af hvidvaskning af penge . Samarbejdet på internationalt plan er blevet bedre, og Europarådets konvention om hvidvaskning, efterforskning, beslaglæggelse og konfiskation af udbyttet fra strafbart forhold samt om finansiering af terrorisme er trådt i kraft. Den indenlandske lovgivning skal dog afstemmes efter konventionen. Den finansielle efterretningsenhed under statens efterforsknings- og beskyttelsesagentur mangler desuden stadig personale. Der skal gøres en ekstra indsats til at styrke den administrative kapacitet til at forhindre hvidvaskning af penge. Der er taget visse skridt i kampen mod narkotika , og narkotikakommissionen er nu oprettet. Bosnien-Hercegovina har derimod ikke lagt sig fast på en strategi for ulovlig narkotika eller en dertil knyttet handlingsplan. Narkotikahandel er et alvorligt problem, som kræver en konstant indsats.

Der er sket fremskridt med hensyn til politiets funktion. Det er et positivt element, at den relevante lovgivning nu er vedtaget, således at der oprettes syv nye instanser på statsniveau. Lovgivningen skal nu gennemføres så snart som muligt, og direktørerne for de nye instanser skal udpeges. Der er taget visse skridt til at lette arbejdet for statens efterforsknings- og beskyttelsesagentur. Bosnien-Hercegovinas politistyrker er dog stadig meget fragmenteret med fortsat spredte kompetencer med hensyn til kommunikationssystemer, databaser, computerbaseret efterforskning, kriminalanalyse og retsvidenskab.

Bosnien-Hercegovina har gjort begrænset fremskridt med bekæmpelse af organiseret kriminalitet , som fortsat er et alvorligt problem, der påvirker retsstaten og erhvervsmiljøet. Den nationale strategi for bekæmpelse af organiseret kriminalitet gennemføres ikke effektivt. Lovgivningen er på plads, men gennemførelsesbestemmelserne skal forbedres. Strategien for bekæmpelse af terrorisme fra 2006 er ikke blevet fulgt op i tilstrækkeligt omfang. Bosnien-Hercegovina har vedtaget en ny national handlingsplan for 2008-2012 for bekæmpelse af menneskehandel . Europarådets konvention mod menneskehandel er trådt i kraft. Den skal dog anvendes bedre i praksis. Bosnien-Hercegovina er oprindelses-, transit- og bestemmelsesland for menneskehandel. Det er fortsat bekymringsværdigt. Statsagenturet for databeskyttelse er endnu ikke operationelt.

Kroatien

Kroatien fortsætter med at opfylde de politiske kriterier . Der er generelt gjort fremskridt på alle områder, men der skal stadig gøres en indsats på visse felter som f.eks. retsreform og administrativ reform, bekæmpelse af korruption, mindretals rettigheder og flygtninges tilbagevenden. Tiltrædelsespartnerskabets prioriteter er til dels blevet indfriet.

Området demokrati og retsstatsforhold er blevet yderligere styrket. Både regering og parlament fungerer stadig godt. Der er dog store muligheder for yderligere forbedringer inden for retsvæsenet, den offentlige forvaltning og i forbindelse med korruptionsbekæmpelse. En væsentlig forbedring på disse områder er en forudsætning for, at der kan skabes et solidt grundlag for en komplet gennemførelse af EU-retten.

Der er sket en vis udvikling med hensyn til reform af den offentlige forvaltning . Regeringen har vedtaget en reformstrategi for den offentlige administration, et forslag til lov om generel forvaltningsprocedure, og tjenestemandsloven er blevet ændret med forbedringer. Kapaciteten i det centrale statslige forvaltningskontor er blevet styrket. Der er taget visse e-forvaltningsinitiativer. Retsgrundlaget for opbygning af en moderne og professionel offentlig tjeneste er dog ikke helt til stede. Der mangler endnu gennemførelsesbestemmelser til tjenestemandsloven. Loven anvendes ikke konsekvens i alle led i statsforvaltningen. Der afventes endnu en revision af forvaltningsprocedurelovgivningen. Forvaltningssystemet mangler effektivitet. Der påvises stadig svagheder ved forvaltning af de menneskelige ressourcer, og den offentlige tjeneste lider fortsat under en stor personaleudskiftning og mangel på kvalificerede medarbejdere. Der er opstået store forsinkelser med decentraliseringen. Der er behov for en støt indsats på alle felter.

Der er sket en vis udvikling med reform af retssystemet . Der er vedtaget ny lovgivning, og der blev i juni 2008 vedtaget en revideret handlingsplan for alle større reformanliggender. Ordningen med justitsinspektion er begyndt at give resultater. Der tegner sig et mere afbalanceret billede af retssager om krigsforbrydelser, idet der synes at være større beredvillighed til at retsforfølge bødlerne uanset etnisk baggrund. Sagsophobningen ved domstolene er stadig stor, og retssagerne tager alt for lang tid. Der er endnu ikke indledt nogen egentlig rationalisering af domstolene. Der er behov for yderligere forbedringer med hensyn til ansvarlighed, professionalisme og kompetence i retsvæsenet. Der anvendes ikke nogen fælles standard uden skelen til etnisk tilhørsforhold i forbindelse med ansvarligholdelse for krigsforbrydelser. Mange sådanne forbrydelser retsforfølges ikke. Spørgsmålet om udeblivelsesdomme fra 1990'erne er endnu blevet løst på tilfredsstillende måde. Reformen af retssystemet fortsætter i almindelighed, men ret langsomt, og der skal opnås konkrete resultater. Kroatiske borgere sikres i øjeblikket ikke altid en effektiv retsbehandling.

Der er sket visse fremskridt med bekæmpelse af korruption . Lovgivningen er blevet yderligere forbedret, og der er vedtaget en revideret strategi for korruptionsbekæmpelse med tilhørende handlingsplan. Der er indført et tværministerielt koordinationssystem for overvågning af indsats mod korruption. Kontoret for forebyggelse af korruption og organiseret kriminalitet (USKOK) udvider løbende sine aktiviteter. Men korruption er stadig meget udbredt. En ting, der mangler i indsatsen mod korruption er en stærk koordination og en effektiv upartisk overvågning, og den institutionelle kapacitet skal desuden styrkes. Politiet vil skulle handle mere effektivt i kampen mod korruption og organiseret kriminalite